text:
कथा
चौकपरक मौगी
– बृषेश चन्द्र लाल
हँ, आब ओकरा चौके तँ कहैत छैक । नाम धएलकैक अछि मेगा चौक ! कनेक अङरेजिया नाम । एहिसँ नवतुरिया कर्णधारसभमे अपन मौलिकता, संस्कृति, भाषा आदि आ कही तँ साँच ई जे स्वयं अपनोप्रति बढ़ैत हीनताबोधक स्थिति सुझाइत अछि । ठीके कहैत छैक, दूरक ढम-ढम सभकेँ सोहाओन लगैत छैक । आब अपनासभक भाषासभपर आधुनिकताक नामेँ अग्रेजी आ कतहु-कतहु लैटिन शब्दसभ चढ़ैत जा’रहल अछि । किछु दशक पश्चात् इएह शब्दसभकेँ लोक अपन कहए लागत । आब लोक अपनोकेँ विदेशी सन बदलए चाहैत अछि । केश रंगि लैत अछि ! सेहो एहन रंगमे, जे की कहू ? पहिने एहन केशबलासभकेँ गामघरमे खौंझबैत लोक भटरंगा कहैक । नीको कोना लगैत छैक नहि जानि ?! एहि शहरमे एकटा एहनो लोक छथि जे जवानीमे एक बेर विदेश गेला तँ अपन चमड़ीयोक रंग उड़ा लेलैन्हि । एखन उमेर बढि गेलनि तँ केशो रंगब मोसकिल भ’ गेल छन्हि । चोकटल मुँह-कान, देहपरक उड़ल चमड़ी आ देशी केश ! सोचि सकैत छी जे केहन लगैत हएतैन्हि !! भेलै छोड़ू, आबक बोलीचाली एहिना होइत छैक ! एहि शब्दसभक ज्ञान बिनु आब काज कहाँ चलैत छैक ?! आ तैँ आब बूढ़ो-पुरानसभ एहि शब्दसभक प्रयोग करए लागल छथि । देहातक सेहो आब तेजीसँ शहरीकरण भ’ रहल छैक । काल्हितकक बाध आ चओर जे धान, गहूम आ तरकारीक खेतीसँ लहलहाइत छल, तइ हरितक्षेत्रपर देखिते-देखिते धराधर चारुभर घर, बंगला, महल आ शापिंग अट्टालिका ठाढ भ’ गेल अछि । फूसबला गरीबी राताराती अमीरीक अम्बारमे बिला गेल अछि । चारू भर अकस्मात् विलासिता बरसि गेल छैक । पुरनका खेतिहरसभ अपन नेनाभुटकाकेँ दूर ठाढ़ भ’ कोनो-कोनो निर्माण देखबैत रहैत अछि । शायद पहिने अपन छल से कहैत रहैत अछि । बच्चासभ नहि जानि की सोचैत गुम्म रहैत अछि । परिवर्तनक गति तीब्र छैक । एक्के दू बरखक अन्तरालमे एहि टोलमे आबैबलाकेँ लगतैक जेना भुतला गेल छी । … अपेक्षाकृत नीक मुदा सस्त डेरालेल हम ओहि नव टोलमे बास धएने रही । पहुनका माटिबला सडकसभ आब गिट्टी आ धीरेधीरे पीचमे बदलि गेल अछि । पहिने तँ कोनादन लगैत छल — शहरक बजार लग होइतो घूमिकए जाए पड़ैत छल । आब नदीक आरपारलेल दूलेनियाँ पुल बनि गेल छैक । तैँ डेरासँ निकलएबला गल्ली आब सामान्य सड़क भ’ गेल अछि आ पुल बनि गेलासँ चौड़ा सड़क मिलएबला जगह बस सोझहिं चौक भ गेल छैक । पहुनका अन्न आ तरकारी बजारमे भाड़पर ल’ जा’ क’ बेचएबला कृषकसभ आब आराम करए लागल अछि आ ओकर बेटासभ जमीनक महँगीक लाभ ल’ कि तँ बिजनेश कए मालामाल भ’ गेल अछि अथवा फुटानीसँ बर्बाद ! कएटाक कानमे कुण्डल झूलैत रहैत छैक आ ओसभ आमदनीक वास्ते मारिपीट चाहएबला असामीक खोजमे चौकपर ठहक्का दैत विज्ञापन करैत रहैत अछि । चायपानक व्यवस्था फोकटमे । कारण ओकर नङ्गोटिया बेपारीसभ एकरा अपन जिम्मेदारी बुझैत अछि । संगीसभकलेल सहयोगक सट्टो आ अपन अदृश्य सुरक्षा व्यवस्थामे मजबूतीयो —दुनू लक्ष्य एक्के लाठीसँ सम्हरि जाइत छैक ।
चौकक चारुभर मधुरक स्वीटहोम्स आ विभिन्न सौन्दर्य सामग्रीक कासमेटिक स्टाइलिस दोकानसभ खुलि गेल अछि । भिनसरमे आफिसवास्ते निकलैत छी तँ चौकपर जमबएबलासभक नीक जुटान रहैत अछि आ साँझमे पूरा शहरिया भीड़ । तरकारी आ सामान्य बजारलेल तँ लोक अबिते अछि, छोटछीन किनमेल अर्थात् शापिङ्गवास्ते नव धनाढ्य महिला लेडिज आ झिल्लिका स्पाइसीसभक भीड़ सेहो लागि जाइत छैक । मालकोसक स्थानपर रकसँ चौक गुञ्जैत रहैत अछि । रंगीन रोशनी आ इलेक्ट्रोनिक इजहारक प्रयोगक प्रारम्भसँ बुझाइत रहैत छैक जे टोल तथा चौक आब आधुनिकताक उच्चतम बिन्दुपर अपन अर्जुनदृष्टि टिका चुकल अछि आ आब पाछाँ घुमिकए कहिओ नहि देखत । मुदा, एकटा कोन्ह उदास छैक । ओहि घराड़ीपर प्रायः कोनो झगडा छैक तैँ एखनो खाली अछि । जंगलिया घासफूस आ किछु परतीक झारभङ्गोरक एक मात्र स्थल आब इएहटा बाँकी छैक । ओतए मकैक ओरहा करएबलासभ अपन रोजगार करैत अछि । किछु खुदड़ा सिगरेट, बीड़ी आ गुटकाबलासभक जोगार सेहो चलि जाइत छैक । ओही घराड़ीक जमीनसँ डेढ़ दू हाथ उपर उठल कम्पाउण्डवालपर एकटा मौगी बैसलि रहैति अछि । चुपचाप चारुभर तकैति, कखनो पएरक औंठासँ माटि उकटैति तँ कखनो मुड़ी गोंतने । अछि अतीव सुन्दरि । मैल–झेल सलवारकुर्तीक बादो ओकर कसल, उठल, आकर्षक वक्ष आ गोर–ललोन वर्ण सुन्दरताकेँ मलीन नहि करए पाबिरहल छैक । श्रृंङ्गार–पटारक नामोनिशान नहि छैक । केशमे जेना महीनोसँ तेल नहि पड़ल होइक, कनेक जटाएल जकाँ लगैत छैक । मुदा माङमे सदिखन पूरा सिन्दूर थोपल रहैत छैक । शायद सभदिन ओ सिन्दूरधरि जरुर करैति अछि । हम हरेक दिन लगभग १० बजे आफिस निकलैत छी तँ ओ ओतए बैसले रहैति अछि । शायदे कहिओ नहि देखने हएबैक । आ तहिना ५ बजेक बाद घुरैतकाल ओ ओत्तहि बैसलि रहैति अछि । ओही ठाम कनेको एम्हर–ओम्हर घुसकल नहि । आब तँ हमर आदति भ’ गेल अछि । घरसँ निकलिते हम ओहि चौकपर ओकरादिस एक बेर देखैत छिऐक आ घुरतीमे चौकपर पहुँचिते हमर आँखि ओकरहिं खोजए लगैत अछि । हमरा चौकपर भ’ रहल आओर गतिविधिसँ कोनो खासे मतलब नहि रहैत अछि । … जहिआ नहि देखैत छिऐक हमर मोन उद्विग्न जकाँ भ’ जाइत अछि । पता नहि किआ हमरा ओहि मौगीपर बेशी सहानुभूति भ’ गेल अछि । जकरा स्वीकारएमे हमरा संकोच जरुर अछि मुदा ई सत्य छैक । ओ मौगी हमरा एना आकर्षित नहि करैति । मुदा एक दिन पुल लग कोनमे ओकरा हम हाँइहाँइ किछु पचलपीचल लतामसभ खाइत देखने रहिऐक । प्राय: कोनो फलफूलबला ओतए उझलि गेल रहैक । तहिआ ओकर कपड़ालत्ता साफ आ नीक रहैक । हमरा तत्क्षण लागल रहए जे ओ नीक परिवारसँ अछि आ शायद कोनो विपत्तिमे अछि । लागल केओ एतए फँसाकए आनिकए छोड़ि तँ नहि देने छैक । हमरा भीतरसँ इहो लागल रहए जे एकरा एकर स्थितिक बारेमे पुछितिऐक । मुदा फेर रङविरङक बात दिमागमे आबि गेल । लोक की कहत ?! कहूँ कोनो गड़बड़ मौगी हएत तँ !! आ हम आगाँ बढ़ि गेल रही । घुरतीमे चौकपर ठाढ़ भ’ हम ओकरा पुल लग खोजने रहिऐक मुदा देखलिऐक नहि । लागल चलि गेलि हएति । मुदा, तकर किछु हप्ताक बाद जखन ओकरा ओहि कम्पाउण्डवालपर ओना बैसलि देखलिऐक तँ लागल जेना चिन्हैत होइऐक । दूचारि दिन देखैत–देखैत ठेकानपर आएलि जे हो न हो ओ उएह मौगी अछि । आ फेर ओहिना हम देखैत रहलिऐक । सभ दिन मोन होए जे एकरा किछु पुछैत छिऐक, मुदा ओतेक साहस नहि जुटा सकलहुँ ।
* * * *
— æ राजेशजी, कनेक ओम्हर तकिऔक तँ !”
— æ कोम्हर ?”
— æ ओम्हर ! … ओहि कम्पाउण्डवालपर । ओहि मकैक ओरहा बेचएवालीक लग जे भीड़ छैक, तकर पाछाँ !”
— æ हूँ, एकटा मौगी तँ छैक !”
— æओकरा हम सभ दिन अहिना बैसलि देखैत छिऐक । एसगरे ! … कखनहुँ ककरोसँ बतिआइतो नहि अछि । अहिना असगरे बैसलि रहैति अछि । सभ दिन आफिस जायकाल देखैत छिऐक, अहिना बैसलि आ घुरतीमे सेहो नजरि पड़ि जाइत अछि । अहिना असगरे बैसले रहैति अछि ।”
— æहेतै केओ !”
— æकोनो विपत्तिमे अछि की ?!”
— æभ’ सकैत अछि । मुदा, करबैक की ? एहन बहुते छैक, एहि महानगरीमे !”
— æसे तँ ठीके कहलहुँ । … तैयो एकर समस्या की छैक से जनबाक मोन करैत अछि ।”
— æतँ जा’ क’ पूछि आउ !”
– “ मनमे तँ कए बेर आएल, मुदा साहस नहि जुटा पाबिरहल छी ।”
– “ छोड़ू ! कहुँ कोनो एहन-तेहन बात हएत तँ अनावश्यक फँसि जाएब । … आ कहूँ खराब मौगी हएति तँ लोक की कहत ? ”
— æसे तँ ठीके कहलहुँ । … मुदा मानवीय संवेदना आबि जाइत अछि ।”
— æ अहाँ भावनामे बहि जाइत छी । कतेकेँ देखबैक ?! हम अपने बहुत रास समस्यामे फँसल छी । पहिने हमरे मदति करु । दोसरक मदति पाछाँ करब । … भौजी सुनतीह तँ मारि बेलन ठीक क’ देतीह !”
— æअहँकेँ मजाक सूझैत अछि ! … हम छी मुदा गम्भीर !! सिउँथमे देखैत छिऐक, मोटगर सिन्नुर थोपने अछि । एहिसँ तँ पक्का छैक जे ओ अपनेसभक दिसक अछि । ”
— æसे तँ लगैत छैक, मुदा आब पहिने जकाँ छैक जे एक–दू गोटे ओम्हरक एहि नगरमे अबैत अछि । … आब तँ साँझमे चढ़ल आ भोरे पहुँचल । एकटा जमाना रहैक जे बाटा कम्पनीक ओ साहुजी न्यूरोडमे पीपर गाछलग ठाढ़ अबेरतक जकरा देखैक अपन डेरामे ठौर द’ दैक । आब तकर जरुरी नहि छैक ।”
— æअरे वाह ! … अहाँ अम्बेसडर साहेब मोन पारि देलहुँ । की नाम रहनि, हुनकर ?”
— æनाम तँ नहि याद अछि । केओ नाम कहाँ लैक, सभ तँ एमबेसडरे ने कहैक मुदा रहथि ओ साहुजी । अपने दिसक ।”
— æठीके ! ओ महान रहथि । पर्सनलीटी एहन जे बुझाइक खूब नम्हर आदमी हएत । शूट-टाई पहिरने वेलड्रेस्ड, पएरमे एम्बेसडर जुत्ता आ कानक अन्तिमतक बाबरीक पट्टी । हुनकर कारी, साफ पालिस्ड एम्बेसडर जुत्ताक कारणेँ लोक एम्बेसडर कहन्हि !”
— æसे नहि कहिऔक, ओ ठीके नमहर आदमी रहथि । जतेक लोक अबैक तकरासभकेँ मदति करथिन्ह । लोककेँ खोजएमे, रस्ता देखाबएमे, पहिल बेर आएल अछि तँ ठौरतक पहुँचाबएमे सहयोग करथिन्ह । कोनो जोगार नहि होइक तँ अपने डेरामे रातिभरिलेल अतिथि बना लेथिन्ह । बाटा कम्पनीमे काज करथि । दोकान बन्द होइते पीपर गाछलग आबि हेराएल–भुतलाएल लोकक खोजी करथि । इहो दैनन्दिनीक एकटा अंग रहन्हि !”
— æसभ दिन साँझमे ओ पीपर गाछलग जएबे करथिन्ह, नहि ?”
— æ सभ दिन ! … प्रायः केओ ने केओ भेटिए जाइन्ह । लगपासक होइक तँ जकरा खोजैत रहैत तकर डेरा पहुँचा देथिन्ह । नहि तँ अपना ओहिठाम ल’ जाथिन्ह ।”
— æसएह तँ, आब ओहन लोक कहाँ भेटत ?!”
— æओ होटलमे खाथि । जे भेटैन्हि तकरा पहिने होटलमे ल’ जाथिन्ह ।”
— æभोजनो करबथिन्ह, ?”
— æहँ, कैंचा नहि छैक तँ पाइयो द’ देथिन्ह । … घर घरएलेल भाड़ा किराया नहि छैक तँ सेहो सहयोग करथिन्ह । कतेक घुरा दैन्हि आ कतेक हुनकर सदाशयताकेँ कमजोरी बूझि ठकि सेहो लैन्हि ।”
— æबहुतके उपकार कएलखिन्ह ओ । हमरा एखनो ओ बाटाक दोकान मोन पड़ि जाइत अछि ।”
— æमुदा ओ तँ कहिआ उठि गेल !”
— æतैयो ओतए जाइत छी तँ लगैत अछि जे छैहे । … हुनकर उपकारसँ कतेकेँ कल्याण भेल हएतैक !”
— æमुदा, एकटा बात तँ जनिते हएब । … हुनका किछु स्वनामधन्य बडकाÞसभ कहथिन्ह जे ओ साहुजी इन्टेलीजेन्सकेँ आदमी अछि । अपनासभक दिसक लोकसभपर नजरि रखैत अछि । … आ बेशी लोक पतिआ’ सेहो जाइक । ”
— æअपनासभक समाजक इएह तँ बड़का रोग छैक । अपने करब नहि आ केओ करत तँ ओकरा पतित बनाकए प्रस्तुत करब ।”
— æतैँ तँ कहलहुँ अपन भावनापर नियन्त्रण राखू । … चलू, आब अबेर भ’ गेल !”
— æसे तँ ठीके कहलहुँ । … चलू !”
* * * *
छुट्टीक दिन अबेरतक सुतब हमर आदति अछि । सृजना सेहो बुझाइत अछि अबेरतक सुतले छलीह । जखन चाय बनाकए ओ हमरा जगओलीह तँ आठसँ बेसी भ’ गेल छलैक । कहलन्हि — æ आइ हमरो अबेर भ’ गेल । उठू ने, भानसमे सेहो अबेरे हएत । … हरियर साग सेहो नहि छैक। चौकदिस कनेक देखितिऐक !” आ तैँ बाथरुमसँ निवृत होइतहिं चौकदिस गेल रही । ओहि देवालपर नजरि जाएब स्वाभाविके छल । ओ एखन ओतए नहि छलि । डर भेल, जे कतहुँ कोनो विपत्तिमे तँ नहि फँसि गेल । … केओ उठाकए तँ नहि ल’ गेलैक ? कोन ठेकान ! यौनपिपासुसभक लेल एहन अबलासभ गरम सेकुवा आ सोनक चिरइ होइत छैक । मन खिन्न आ भारी भ’ गेल । सोचए लगलहुँ जे हमरा ओकरा पूछए चाहैत छल । पूछि लेलासँ की बिगड़ि जइतैक ? किछु करए सकितिऐक तँ कमसँकम समयपर तँ होइतैक । फेर राजेशजीक बात मोन पड़ि गेल । भावनामे नहि बहक चाही आ हम अपन डेग तरकारी बजारदिस बढ़ा लेलहुँ ।
ओहि दिन हम साग किनैत काल बेसी मोलमोल्है नहि कएने रही । उनटपुनट सेहो नहि । पालक देखलिऐक आ जे कहलक से दैत सागक झोरा लटकओने घूरि गेल रही । चौकपर फेर नजरि अनायासे ओही देवालपर ठमकि गेल । ओ ओहिना सिन्दूर थोपने बैसलि छलि । भीतरे–भीतर प्रसन्नता भेल छल । बेसाहल चिन्ताक बोझ जेना उतरि गेल होए । लागल, कमसँकम ओकर कोनो ठौर तँ छैक ! रातिमे कतहु रहैति तँ अछि !! ठौर छैक तँ खाइतो–पिबैति अवस्से हएति !!!
घर अएलहुँ तँ राजेशजी एकगोटेक सङ प्रतीक्षा करैत रहथि । नमस्कारपाती भेल । राजेशजीकेभ देखि मन खिल गेल रहए । छुट्टीक दिन हमर सङ इएह दैत छथि । हमर पुरान मित्र छथि । बड्ड रसिक लोक । गम्भीर हास्यमे नीक दक्षता छन्हि । हिनक ठिठोलीमे भरल दार्शनिकता हमरा मोहि लैत अछि । खूब बतिआइत छी हमसभ । अपना पहुँचक विषयसभपर भरिपोख बहस क’ लैत छी आ गम्भीर विषयसभपर राजेशजीक वस्तुपरक विश्लेषणसँ ज्ञानक सङहिं मनोरंजनो भ’ जाइत अछि । … हम पालक राखि सोझे राजेशजी लग अएलहुँ तँ ओ सङहि आएल व्यक्तिसँ परिचय करबैत बजलाह — æ पहिने परिचय करु ! ई छथि स.ई. राम दयाल यादव, एहि टोलक पुलिसक इनचार्ज !! अपनेसभक दिसक छथि । आब सुरक्षाक विषयलेल निश्चिन्ते बुझू । जखन देआदे थनेदार तँ डर कथिक ? आ ताहूमे देआदी झगड़ाक सम्भावना शून्य तँ दुश्मन पड़एले रहताह ने !”
æबड्ड खुशी भेल । वाह !” — हम अपन हर्ष रोकि नहि सकलहुँ — æअबैत रहब । कतेक नीक लगैत अछि । … हम वन विभागमे छी । अही ठामक थनदार छी तँ सहयोगक बेगरता कखनो पड़ि सकैत अछि । … मुदा अहाँसभ छी घुमन्तू तैँ अपन फोन द’ दिअ ! … आ हमरो राखि लिअ ।”
æजी अवश्य !” – सब–इन्सपेक्टर साहेबक आँखि चमकिरहल छल — æजी अपन नम्बर कहलजाय ।” ओ मोबाइल निकालि बजलाह । हम अपन नम्बर कहलिअन्हि आ ओ मीसकाल कएलन्हि । दूनूगोटे सेभ कएलहुँ । ताबत सृजना चाय ल’ अनने छलीह । हुनकोसँ परिचयपात भेलनि । नमस्कार क’ ओहो बैसि गेलीह । हालछेम, गामघरक चर्चा आहेमाहे चलैत रहल । मुदा, रहि-रहि क’ हमरा उएह मौगीक याद अबैत रहए । सोचैत रही जे सृजना उठैथि तँ चर्च करी । तैँ जखन भानसक ध्यान अएलापर ओ उठलीह तँ हम बाजि उठलहुँ — æबाइ द वे, एकटा बात अहाँक ध्यानपर राखि दैत छी !”
æजी, कहलजाओ ने !” — हुनका बुझएलन्हि जे ओ कतेक महत्वपूर्ण छथि ।
æएहि चौकपर एकटा मौगीकेँ हमरासभ देखैत रहैत छिऐक । प्रायः अपनेसभक दिसक अछि । भोरेसँ रातिधरि एकहि ठाम बैसलि रहैति अछि । कखनो स्थान फेरने नहि देखैत छिऐक । उएह सलवारकुर्ती मुदा मोटगर सिन्दूर सभ दिन ताजा रहैत छैक । आँखिमे काजर सेहो । ”
æजी हम जनैत छिऐक ओकरा ! … देवालपर बैसलि रहैति अछि । पुरूब मुहेँ सएह ने ? ” — ओ अपन पुलिसिया स्कील बघारलन्हि ।
æके अछि ओ ? ” — हमर जिज्ञासा बढ़ल । राजेशजी अस्वभाविक रुपसँ चुप्प रहथि ।
æहमरा लगैत अछि, ओ मानसिक रुपसँ बीमार अछि । पूछताछ कएने रहिऐक । किछु बजिते नहि अछि । सभ बातमे चुप्पी । … हम जहिआ एतए ज्वाइन कएलहुँ, छौंड़ासभ पकड़िकए अनने रहए । कहैत रहए जे ओहि दिवालपर भरि दिन चुपचाप बैसलि रहैति अछि । अबेर राति फेर गायब भ’ जाइत अछि आ सबेरे ९ बजेक बाद फेर ओत्तहिं ।” — यादव रिपोर्टक अन्दाजमे कहलन्हि ।
æकी पता लगएबैक ? किछु बाजए तखन ने ! … खाना देलकैक छौंडाÞसभ तँ हबड़हबड़ खा’ लेलकि आ हाथ धो क’ फेर चुपचाप बैसि रहलि । हम कहलिऐक जे भिनसरमे छोड़ि दिअहीक । … खबरदार जे कोनो शिकायत सुनए पड़ए ! ” — सब–इन्सपेक्टर अपनाकेँ नीक प्रमाणित करैत कहलन्हि ।
æहूँ !” — हम नमहर साँस तनैत कहलिऐक ।
æजी ! … छोड़लजाय । एहन बहुत छैक । कतेकक पाछाँ पड़ब ? … माइक जीरोजीरो फोर … । ” — कहैत ओ बाहर निकलि गेलाह, वाकीटाकीमे घरघराइत केओ किछु कहैत रहैक । कनेक कालक बाद घुरलाह तँ कहलन्हि — æहमरा तँ दौड़ि जाय पड़ल । नमस्कार । … फेर कहिओ आएब ।” आ ओ तेजीसँ निकलि गेलाह ।
æभेल कि ने ! … अहाँकेँ कोन सूरपर चढ़ल अछि ओ मौगी, से नहि जानि ! ने चिन्हा ने जानी आ तैयो एतेक किआ परेशानी !! … नहि बुझि सकलहुँ ।”— राजेशजी तमसाइत बजलाह —æपढ़ाकए चलि गेल ने । की बुझने हएत ओ !”
æ की बूझत ? कोनो अनर्गल बात तँ छैक नहि । कहए ई चाहने रहिऐक जे ओ किनसाइत किछु पता लगबैत ! ओकरो जानकारी तँ छैक । आखिर ओ मौगी समस्यामे अछि से बूझएमे तँ आएल !!” — हम राजेशजीकेँ समझबैत कहलिअन्हि —æओ भूखल रहैति अछि । असहाय अछि !”
æ अहाँक भावना हम बूझि सकैत छी मुदा एहन तँ कतेको अछि । अहाँ सभकलेल करए सकबै ? ओ मौगी अछि तँ बेशी ध्यान चलि गेल, सएह ने !” — राजेशजी नहि जानि कोन अर्थमे बुझने रहथि, तथापि हुनक हमराप्रतिक सकारात्मक आ सहयोगी दृष्टिकोणपर शंका नहि भेल । ओ अपना हिसाबेँ हमरा भसिआएसँ बचबए चाहैत छलाह । धमकबैत कहलन्हि — æभौजीकेँ कहि दैत छिअन्हि !” हम अपन हाथक इशारासँ मना करैत उठि गेलहुँ । ओहो संकेत बुझैत साँझमे फेरो आएब कहैत उठि गेलाह । जीमे दम आएल । सृजनाकेँ ओना सुनओनाइ कहुना नीक नहि होइत । चाहे शिक्षित होए वा निरक्षर आखिर माउगि तँ माउगे होइत अछि ने ! यदि कहबो करबन्हि तँ हमहीं किए नहि कहबन्हि । हम अपन माथ झटकलहुँ आ बाथरुममे स्नानहेतु पैसि गेलहुँ ।
* * * *
रबी एहि चौकक दादा अछि । सभ छौंड़ासभ ओकरे पाछाँ रहैत छैक । अछि तँ ददे ! दादागिरीक सभ गुण छैक आ तैँ सभ किछु करैत अछि !! मुदा, अछि रचनात्मक । एहि टोलक लोकक सहयोगी । बिआह–दान आ सभ सांस्कृतिक, वैकासिक तथा सार्वजनिक काजमे बेस सक्रिय रहैत अछि । टोलक स्वीरेज, जल–प्रवन्धसँ ल’ क’ सड़क विभाग सड़क बनबैत अछि तखनो ओ हाजिर रहैत अछि । इएह कारण छैक जे सभ ओकरा पसिन करैत छैक । हमरो ओ नीक लगैत अछि । एहन दादा टोलक लेल नीके होइत छैक । … ओकर नियमसभ छैक । टोलमे केओ चोरी-चकारी, छेड़-छिनरिपन, बेईमानी नहि करत आदि–आदि । किछु भेलैक आ पता लागि गेलैक तँ ओ सम्बन्धित लोकसभकेँ बैसाओत आ दण्ड–जुरमाना करत । निर्णय ओकरे होइत छैक मुदा करैत अछि ओ सम्भव न्याय । हँ, ओ दोकानदारसभसँ महीनबारी लैत अछि । चुनावमे जकरा कहतैक तकरे भोट दिऔक से ओकर आग्रह रहैत छैक । लोक मानबो करैत छैक । ओना जे पहिनहिंसँ कोनो पार्टी धएने रहैत अछि से अपना मने भोट खसाबो मुदा टोलमे ओकरे प्रचार चलतैक !
रबी हमरा बहुत आदर करैत अछि । कारण हमरा नहि बूझल अछि । भ’ सकैत अछि एहि टोलक पुरान बासी भेलाक कारणेँ एना करैत हुअए । २५ बरस पहिने हम एहि टोलमे अएलहुँ तँ ओ बच्चे रहए । ओहि दिन दोकानपर गेल रही तँ रबी भेँट भ’ गेल । नमस्कार कएलक । हमहूँ हालचाल पुछलिऐक । ओ नीक कहैत दुनू हाथ जोड़ने ठाढ़े रहल । आगाँ की पुछिऔक से फुड़ाएल नहि । मुँहसँ बहरा गेल —æरबी, एकटा बात पुछिअह ?”
æजी, कहलजाय ने !” — ओ सावधानीसँ आग्रह कएलक ।
æ चौकपर ओ जे मौगी बैसल छैक से के छैक ? सभ दिन अहिना चुपचाप बैसलि रहैति अछि !”
æहमहुँ अहिना देखैत छिऐक । ककरोसँ किछु बजैति नहि अछि । केओ किछु खाएलेल दैत छैक तँ झट्ट द’ ल’ लैति अछि बस ! … शुरुमे लागल जे एकरा किछु सहयोगक आवश्यकता छैक । घुमाफिरा क’ पुछलिऐक, मुदा कोनो उत्तर नहि देलकि तँ छोड़ि देलिऐक । रातिमे अबेरतक एतए रहैति अछि । पता नहि फेर कतए चलि जाइत अछि । एहि टोलमे तँ ओकर घर वा डेरा नहि छैक ! प्रायः मति खराब छैक वा केओ असगर छोड़ि देने छैक ।” — ओ अपन अन्दाज कहलक — æएहि टोलक ओकरा केओ किछु क’ नहि सकैत अछि । दोसर ठामक बात नहि जानी । … हँ, एक दिन पुलिससभ पकड़ि क’ ल’ गेल रहैक । संगीसभ सुनओने रहए । कहाँदोन ओ कोनो प्रतिकार नहि कएलकि । तैँ हमहूँसभ अन्ठा देलिऐक ।”
æहूँ… !” — हम कनेक गम्भीर भ’ गेल रही आ चोट्टहिं घुरि गेल रही ।
* * * *
एहि बीचमे नहि जानि कतेक महीना भ’ गेलैक । हम ओकर चर्च कएनाइ छोड़ि देलहुँ । हँ, जाइत-अबैत ओकरा देखिऐक जरूर । ओकराबारेमे जानएक उत्कण्ठा मेटा नेने रही । ओहि दिन आफिस जाइत काल चौकपर पहुँचलहुँ तँ चौकपर भीड़ लागल रहैक । उत्सुकता जागल । मोटरसाइकल ठाढ़ कए भीड़दिस बढ़लहुँ । उएह मौगी घामेपसीने नहाएल चिचिआइत रहए । कखनो केश तँ कखनो अपने लत्ता नोचए । कखनो लोककेँ देखि भोकासी पारि कए घेओना पसारए । आँखि कहैक जेना ओकर सभकिछु केओ छिनि नेने होइक । निरीह आखियेँ ओ लोककेँ देखए आ फफकि-फफकि कानए । आ फेर पहिनहिं जकाँ कखनो केश तँ कखनो अपने लत्ता नोचए । साँस भाथी जकाँ ऊपर-नीचा होइक । … हम सुन्न भ’ गेल रही । कोलाहल रहैक । के की कहैक जानि-बुझि नहि सकलिऐक । … ओ आब खूब चिकरए लागलि छलि । ओकर भाषा नीक छलैक । लागल निश्चितेँ पढ़लि-लिखलि अछि । ओ जोर-जोरसँ चिकरैति रहए – “ हँ, हम चौकपरक मौगी छी ! … अही योग्य !! … सभ भोगू ! … तागत देखाऊ !! … चौकपरक मौगीपर … जे निरीह अछि … आ ने जकर केओ रक्षक छैक … तकरापर जोरजुलुम करू, पुरुषत्व देखाऊ ! … बाप रे ! … हम आब चौकपर मौगी छी !! ”
लागल जेना खसि पड़ब । स.ई. यादवजीक सेहो बदली भ’ गेल छलन्हि । ककरा कहिऔक ? आन दिन आनन-फाननमे पुलिस पहुँच जाइत छल । आइ पुलिससभ कतहुँ देखाइ नहि पड़ैत अछि, जेना ओ सभ अपने डेराएल नुकाएल होए । आफिस नहि जा सकलहुँ । कहुना डेरा अएलहुँ आ ओछाओनपर पसरि गेलहुँ । लागल, हमहुँ अपराधी छी । ओकरा पूछने रहितिऐक आ जौँ ओ बतओने रहैति तँ जरुर कोनो ऊपाय निकलल रहितैक । आइ एहन स्थिति नहि अबितैक ! ‘लोक की कहत ?’ – एहि डरेँ नहि डेरइतहुँ तँ एना नहि होइतैक । हम अपराधी छी ! चारूभरक लोक अपराधी अछि !! आओरक छोडू, हम ठीके अपराधी छी !!!


c: text/html

text: ऊ अपना आपके मैथिलीक सबसँ बड़का सेवक मानैत छथिन ,मुदा दिमाग मे ई राखने छथिन कि मैथिली हुनकर मुट्ठी सँ बाहर नइ हो ।हुनकर आचरण शुद्धतावादी अछि ,ओ हरदम भाषाक बचेबाक जंजाल खड़ा करता ,जेना कि मैथिली भाषा भाषा नइ होइ परसाद होए आ दसलोक के लेलाक बाद एगारहम लेल बचबे नइ करतै ।ओ अठारहम शताब्दीक वर्णवादी सोइत बाभन छथिन ,जनिकर सब कर्मकाण्ड आ सब संस्कार केवल स्पर्शे धर्म तक ।जें कि कोनो अपरिचित शब्द देखता तें कि गारिक दमकल प्रारंभ क' देता ।ई दमकल कखनो हिंदी दिस ,कखनो भोजपुरी दिस आ कखनो नेपाली दिस गरजैत छैक ,अओ जी बाबू साहेब भाषा आ शब्द अनुभव सँ आबैत छैक नें कि शब्दकोष सँ ।जेकरा जे लिखबाक होए आ जेना लिखबाक होए लिख' दियौ ,यदि दू-चारि टा विजातीय शब्द ,क्रिया ,विशेषण आबैत अछि तखन ओकरा गहूमक खेत मे चमकैत तोरी जेंका किएक ने देखि पाबैत छियैक ।कुनो भाषा केवल शुद्धतावादी कर्मकाण्ड सँ थोड़े चलैत छैेक ,यदि कर्मकाण्डे सँ भाखा चलतै ,तखन पालि,प्राकृत जनमबे ने करतै छल ,तें सरकार ! भाषाक प्रवाह कें मोड़बाक प्रयासो नइ करियौ ,बस एकटा सुधी प्रेक्षक जेंका प्रेक्षण करैत रहियौ ।आ भाषा आ साहित्यक यदि विस्तार हेतै तखन नया-नया शब्द एबे करतै ,नइ विश्वास होए त' विद्यापति सँ पूछू कि ओ ज्योतिरीश्वर लिखित सब शब्द के देकसी मारि के उतारि लेलखिन कि अपना विवेक सँ शब्द पर छेनी-मरिया चलेलखिन ।

robotstxt: allowed

filter: keep


text:
पत्रकार पुत्रक संग निजी स्कूलक फर्जीवाड़ा, कहीं आंहु सगं तऽ नहि?
दिल्ली, मिथिला मिरर-राहुल कुमार रायः बिहार सरकारक दिनोदिन लचर शिक्षा व्यवस्था सं त्रस्त भऽ निजी स्कूलमे पढेबाक लेल मजबूर माय-बाप‘क संग निजी स्कूल द्वारा खेलल जा रहल अछि फर्जीवाड़ा आ गोरखधंधा‘क खेल। एहि फर्जीवाड़ा खेलक चपेट मे आयल बिहार प्रिंट मिडिया‘क जानल मानल पत्रकार विनायक विजेताक पुत्र शुभ्यांशु उर्फ सोनू। मिथिला मिरर प्रतिनिधि संग फोन पर आपबीती सुनबैत कहलनि जे ‘शास्त्रीनगर थाना अंतर्गत स्थित डीएवी(बीएसईबी) 12वीं कें छात्रा प्रिया राय केर मैमला स्कूल प्रबंधन‘क क्रियाकलाप पर प्रश्न चिन्ह लगा देलक अहि। एहन नहि अछि जे एहि तरहक फर्जीवाड़ा आ गोरखधंधा खालि डीएवी केर एक्केटा शाखा मे होइत अछि, डीएवी बाल्मी सेहो एहि तरहक फर्जीवाड़ा मे संलिप्त अछि जेकर भुक्तभोगी स्वंय हमर पुत्र शुभ्यांशु आनंद उर्फ सोनू अछि। हमर पुत्र अनीसाबाद पुलिस काॅलोनी स्थित डीएवी सं 7वीं कक्षा उत्तीर्ण केने छल जेकरा बाद ओकर नामांकन डीएवीं बाल्मी मे करेलौं। सोनू 10वीं केर बार्ड परीक्षा मे बढियां अंग सं उत्तीर्ण कएने छल तकरा ग्यारवीं‘क परीक्षा मे ओकरा एक विषय मे फेल देखा देल गेल जखनकि सीबीएसई केर नियमानुसार 11वीं मे कोनो एक विषय मे फेल छात्र कें ग्रेस दऽ बारवीं कक्षामे प्रवेश देबाक प्रावधान अछि मुदा डीएवी बाल्मी एहि लेल तैयार नहि भेल। बस, कारण छल तऽ मात्र टकाक खेलक। यदि तखन हम स्कूल कें 30 हजार टका बतौर धूस दऽ दैतियैक तऽ हमर पुत्र बारहवीं मे चलि जएतैक मुदा हम अपन पुत्रकें धूस दऽ केेें पढाबऽ नहि चाहैत रहि। उपर सं जखन स्कूल प्रबंधक कें पता चललैक जे हम एकटा पत्रकार छी तऽ ओ पैसा मांगनाई बन्न कऽ जबरन हमर पुत्रकें स्कूल सं टीसी दऽ निकालि देलक।
आगुक कहानी तऽ आओर रोचक अछि। कोनाहुं कऽ 35 हजार टका दऽ कऽ हम अपन पुत्रक एडमीशन 12वीं कक्षामे एस. के. पुरी स्थित ‘होली मिशन’ मे करेलौं जतय 35 हजार टकाक अलावा 1 बरखक फीस आओर अन्य मद मे लगभग 70 हजार टका हमरा सं वसूलल गेल जेकर सभटा रसीद हमरा लग राखल अय। इ विद्यालय खुदकें सीबीएसई सं संबंद्ध बताबैत रहल अछि जखन 12 वीं बोर्ड परीक्षाक लेल हमर पुत्रक एडमीट कार्ड आयल तऽ हम इ देख हैरान रहि गेलौ कि हमर पुत्रक स्कूल ‘होली मिशन’ केर जगह ओकर फार्म ‘ पार्क माउंट पब्लिक स्कूल’ निओरा दानापुर कें दिस सं भरल गेल छल आ एडमीट कार्ड मे ओकरा ओहि स्कूल कें छात्र देखाओल गेल छल। खैर, पुत्र केर परीक्षाक देखैत चुप रहनाई ठीक बुझना गेल। परीक्षा समाप्ति के बाद हम एहि मैमला कें लऽ जनहित याचिका दायर कर हाई कोर्ट मे राखब जाहिसं कोनो नेन्ना कें भविष्य सं कोनो स्कूल प्रबंधन खेलबाड़ नहि कऽ सकैय।
मिथिला मिरर ओहि समस्त अभिभावक सं आग्रह कऽ रहल अछि जे एहि समस्या सं ग्रसित छथि ओ अपन समस्याकें मिथिला मिरर कें ईमेल -mithilamirror@gmail.com वा फेसबुक पेज केर मैसेज बाॅक्स मे साक्ष्य आ संर्पक सूत्रक सं पोस्ट कऽ सूचना दी।


text:
मिथिला के भव्य और पवित्र स्थान में स एक,सहरसा स्थित महिषी गाँव (प्राचीन काल में महिष्मा के नाम सअ जानल जाइत छल) में माँ उग्रतारा
के प्रसिद्ध मंदिर अछि ! कहल जाइत छैक कि, शिव तांडव में सती के बायाँ आँइख अही स्थान पर खसल छल ,जतय अक्षोभ्य ऋषि सहित नील सरस्वती और एक जाता भगवती के संग महिमामयी उग्रतारा के मूर्ति विराजमान अछि ! इहो मान्यता छैक कि, जखन भगवान शिव महामाया सती के शव लअ कअ विक्षिप्त अवस्था में ब्रह्मांड के विचरण कअ रहल छलैथ, तखन सती के नाभि महिषी गाँव में खसल छल ! कहल जाइत छैक कि "वशिष्ठ मुनि" हिमालय के तराई तिब्बत में उग्रतारा विद्या के महासिद्धी के बाद धेमुड़ा (धर्ममूला) नदी के कात स्थित महिष्मति (वर्तमान महिषी) में माँ उग्रतारा के स्थापित केलाह ।अही लेल इ मंदिर सिद्ध पीठ और तंत्र साधना का केंद्र अछि ।अहि मंदिर सअ सौ कदम दूर, लगभग दू एकड़ के वीरान भूमि अछि ,जतय पैर रखिते एक अदृश्य आकर्षण के अनुभूति होइत अछि !
अहि ठाम द्वितीय शंकराचार्य के रूप में विख्यात महापुरुष "मंडन मिश्र" के जन्म भेल छल जिनका संग आदि शंकराचार्य के शास्त्रार्थ भेल छल ! पराजय बाद हुनकर पत्नी "भारती" अपन पति के स्वाभिमान के रक्षा के लेल आदि शंकराचार्य के शास्त्रार्थ में चुनौती देलैथ और पराजित केलीह। किंबदन्ति छैक कि निरंतर शास्त्रार्थ के कारण , अहि ठाम के सुग्गा और अन्य चिरई, शास्त्र के बात करैत छल
अहि ठाम द्वितीय शंकराचार्य के रूप में विख्यात महापुरुष "मंडन मिश्र" के जन्म भेल छल जिनका संग आदि शंकराचार्य के शास्त्रार्थ भेल छल ! पराजय बाद हुनकर पत्नी "भारती" अपन पति के स्वाभिमान के रक्षा के लेल आदि शंकराचार्य के शास्त्रार्थ में चुनौती देलैथ और पराजित केलीह। किंबदन्ति छैक कि निरंतर शास्त्रार्थ के कारण , अहि ठाम के सुग्गा और अन्य चिरई, शास्त्र के बात करैत छल
Tags:- ugra Tara Shaktipith Mahishi Saharsha, mandan mitshra ugra Tara Shaktipith Mahishi Saharsha, Mandan Mishra ugra Tara Shaktipith Mahishi Saharsha,


text:
मैथिली – श्री चैतन्य चंद्रायण
श्री चैतन्य चंद्रायण – रामचन्द्र मिश्र “मधुकर” द्वारा लिखित आ जीव सेवा संघ, पटना द्वारा प्रकाशित महाकाव्य अछि.
हम जुलाई २०११ में वृन्दावन गेल रही, ओही ठाम सुबल दास जी के द्वारा ई दुर्लभ पुस्तक प्राप्त भेल.
अहि पुस्तक के दुर्लभता के देखैत हम हुनका सभ के कहने रहियन्हि जे हम अकर इलेक्ट्रोनिक प्रति प्रकाशित करब. आ आई हम ई पुण्य काज के पूर्ण क रहल छी. अहि पुस्तक के सभ टा अधिकार लेखक वो प्रकाशक के छन्हि. हम मात्र मैथिली साहित्य के प्रसार हेतु अतए प्रकाशित क रहल छी. आशा अछि मैथिल वृन्द सभ के ई पसिन्न परतन्हि .
ई पुस्तक अतए डाउनलोड कैल जा सकैत अछि. मैथिली – श्री चैतन्य चंद्रायण


text:
मधुश्रावणी : माधुर्य संग गम्भीर चिन्तनो
मिथिलाक वातावरण संगीतमय भऽ उठल अछि। नव विवाहितका महापर्व मधुश्रावणी जे शुरू भऽ गेल अछि। मधुश्रावणी जकरा मिथिलाक गामघरमे मोसरामनी सेहो कहल जाइछ अपन नामक अनुकूल मधु-रससँ सराबोर अछि। अन्तिम दिन पतिक संग मोसरमनी पुजबाक बाद हुनका हाथे तेसर बेर सिन्दूरदानक विधि नव विवाहिता लोकनिकेँ एक बेर फेर पुलकित कऽ देतनि। आ एहन पाबनि संगीत विहीन कोना होयत जखन मिथिलाक कोनो पाबनि-तिहार आ कि संस्कार बिना गीतक नञि होइत अछि। से गितगाइन सभ नव विवाहिताक आङनमे जूटि वातावरणमे अपन मनोहारी सामूहिक स्वर घोरब शुरू कऽ देलनि अछि। पबनैतिनक आङनमे भोर होइते हबगब आरम्भ भऽ गेल अछि आ पूजा आरम्भ होइते सभ विधिक गीत बेराबेरी भऽ रहल अछि। ‘विनती सुनियौ हे महरानी, हम सभ शरणमे ठाढ़, अक्षत चानन अहाँकेँ चढ़ायब, आरती उतारब ना’ सँ गोसाउनिकेँ गोहरायल जाइत अछि, तँ ‘साओन मास नागपञ्चमी भेल, बिसहरि गहवर सोहाओन भेल’ गीतसँ बसहरिक अभ्यर्थना भऽ रहल अछि। ओतहि ‘पहिरि ओढ़िय कनिञा सुहबे पाबनि पूजऽ बैसली हे, हे शुभ पावनि दिनमे’ केर माध्यमे पर्वक उछाह प्रकट होइत अछि। पूजन होइत-होइत दुपहर भऽ जाइत अछि आ तकर बाद सोलहो शृंगार केने नव विवाहिताक टोली केर समवेत स्वर वातावरणमे अनुगुञ्जित भऽ उठैत अछि ‘लालहि बन फूल लोढ़ब फुल तोड़ब, हे सिन्दुर भरल सोहाग, बालमु संग गौरी पूजब।’ गहना-गुड़ियासँ लदल नव विवाहिताक लोकनिक पदचापसँ उठैत रुन-झुन स्वर वातावरणकेँ अलौकिक बना रहल अछि। ई सभ फूल लोढ़बा लेल बहरेली अछि। फूल लोढ़बा लेल, तोड़बा लेल नञि। माने साँझ धरि जे फूल मौलायब आरम्भ भऽ गेल अछि, झरि जेबा योग्य भऽ रहल अछि, तुइबा लेल प्रस्तुत अछि तकर सञ्चय करबा लेल। अधिकांश फूल भोरमे फुलाइत अछि से साँझ धरि लोढ़बे योग्य रहि जाइत अछि। ओकरा सभकेँ चुनि कऽ अपन डाला भरैत नव विवाहिताक सासुरसँ आयल भार-दोरक बात, पतिक चर्चा, परिहास आ हँसीक बोर दैत नव विवाहितामेसँ क्यौ फेर उठा दै छथि बटगमनी आ मिथिलाक संस्कृति ओहिमे बिहुँसऽ लगैत अछि। आनन्द मग्न नव विवाहिताकेँ अन्तिम दिन टेमी दगबाक परम्पराक रोमाञ्चो छनि। पानक पातसँ पति आँखि मुनता आ टेमी दगबाक विधि होयत। चर्चामे ई विधि सेहो अछि आ लुकझुक होइत-होइत सभ अपन डाला फूल-पातसँ भरि घुरै छथि तँ साँझक गीत आरम्भ भऽ जाइत अछि ‘कोन घर साँझ सँझाय गेल कोने घर दीप जरु रे, बाबू कोने सिर कल्याण भेल लक्ष्मी दहिन भेल रे...।’
कहबाक तात्पर्य जे सगरो उछाहे उछाह अछि, मुदा एहि महापर्वमे एतबे धरि नञि अछि। ई अपना भीतरमे अनेक महत्वपूर्ण आ महत्वपूर्ण तथ्य समेटने अछि। एकर महत्ताकेँ एहीसँ बूझल जा सकैत अछि जे ई साहित्योमे अपन स्थान बनेलक। डॉ. शैलेन्द्र मोहन झाक उपन्यास ‘मधुश्रावणी’ मैथिली साहित्यमे आइयो अपन विशिष्ट स्थान रखैत अछि। ओना एहि पोथी सन दुखान्त मधुश्रावणी पाबनि नञि अछि। ई अपना अन्तसमे मधुरताक संग बहुत रास चिन्तन सहेजि रखने अछि। आने पाबनि जकाँ एकर सामाजिक सरोकार तँ अछिए ई नव विवाहिताकेँ गाहर्स्थ्य जीवनक योग्य बनेबाक काज सेहो करैत अछि। से व्यावहारिक आ मनोवैज्ञानिक दुहू स्तरपर।
गृहस्थ जीवन लेल दैछ मार्ग-निर्देश


text:
MY PHD AFTER MBA FINANCE
विदेह फाइल
रविवार, 26 अप्रैल 2009
शुक्रवार, 20 जून 2008
MY Phd MBA FINANCE
विदेह ई-पत्रिका ई पत्र द्वारा : Videha RSS Feed
मेरे बारे में
-
gajendra thakur
- GAJENDRA THAKUR
relationship status:
married
birthday:
March 30
age:
40
languages i speak:
Maithili, Samskrit, Hindi, English
I am presently engaged in writing 3rd Maithili Novel, which is nearing completion. Besides by virtue of my qualification I am able to translate from Maithili into Hindi ,Sanskrit and English. I volunteered at Sri Aurobindo Ashram, New Delhi and had taken ‘spoken sanskrit(Samskrit Sambhashanam)’ classes.
विदेहक नव अंक ई पब्लिश भऽ गेल अछि। एहि हेतु लॉग ऑन करू- http://www.videha.co.in/
Home विदेह नूतन अंक संपादकीय संदेश
विदेह नूतन अंक गद्य विदेह नूतन अंक पद्य
विदेह नूतन अंक मिथिला कला संगीत
विदेह नूतन अंक गद्य-पद्य भारती
विदेह नूतन अंक बालानां कृते विदेह नूतन अंक भाषापाक रचना लेखन VIDEHA NON RESIDENT MAITHILS VIDEHA MAITHILI SAMSKRIT TUTOR VIDEHA ARCHIVE
Videha ejournal all the old issues in Tirhuta and Devanagari versions
विदेह मिथिला रत्न
विदेह मिथिलाक खोज विदेह सूचना संपर्क अन्वेषण
विदेह ई-पत्रिकाक सभटा पुरान अंक तिरहुता आ देवनागरी दुनू रूपमे
(c)२००४-०९.सर्वाधिकार लेखकाधीन आ जतय लेखकक नाम नहि अछि ततय संपादकाधीन।
'विदेह' (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक/संग्रहकर्त्ता लोकनिक लगमे रहतन्हि, मात्र एकर प्रथम प्रकाशनक/आर्काइवक/अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.com केँ मेल अटैचमेण्टक रूपमेँ .doc, .docx, .rtf वा .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। ’विदेह' प्रथम मैथिली पाक्षिक ई पत्रिका अछि आ एहिमे मैथिली, संस्कृत आ अंग्रेजीमे मिथिला आ मैथिलीसँ संबंधित रचना प्रकाशित कएल जाइत अछि। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ 15 तिथिकेँ ई प्रकाशित कएल जाइत अछि।
विदेहक पुरान अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण, बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर जाऊ।
विदेह आर्काइव
गौरी-शंकरक पालवंश कालक मूर्त्ति, एहिमे मिथिलाक्षरमे (1200 वर्ष पूर्वक) अभिलेख अंकित अछि। मिथिलाक भारत आ नेपालक माटिमे पसरल एहि तरहक अन्यान्य प्राचीन आ नव स्थापत्य, चित्र, अभिलेख आ मूर्त्तिकलाक़ हेतु देखू स्तंभ 'मिथिलाक खोज'।
भारतीय डाक विभाग द्वारा जारी कवि, नाटककार आ धर्मशास्त्री विद्यापतिक स्टाम्प।मिथिलाक रत्न लोकनिक चित्र 'मिथिला रत्न' स्तंभमे देखू।
Videha Ist Maithili Language Fortnightly e Journal at http://www.videha.co.in/
विदेह ई-पत्रिकाक सभटा पुरान अंक ब्रेल, तिरहुता आ देवनागरी रूपमे
Videha ejournal all the old issues in Braille, Tirhuta and Devanagari versions


text:
मनीष झा “बौआभाइ”
दिल्ली। मैथिली भोजपुरी अकादमी क मुँह पर एकटा करगर थापड़ मारि एक बेर फेर मैथिल इ साबित करबा मे सफल रहला जे “मुश्किल नहीं है कुछ भी गर ठान लीजिये”। अपन पूर्व निर्धारित नाटक क मंचन कए एकाएक रद्द कए मैथिली-भोजपुरी अकादमी एकबेर फेर देखा देलक जे सहोदर (भोजपुरी) लेल पितियौत (मैथिली) से भिन्न भेल जाए सकैत अछि। ओना आयोजन समिति क लेल इ एकटा पैघ सवाल सेहो अछि की ओ भोजपुरी संग एना कए सकतिये ? आ की एहन तरह क हास्यास्पद गप ओ खाली मैथिली संग कए सकैत अछि? खैर! अपन बलबुता पर दिल्ली क प्रतिष्ठित मैथिली नाटक संस्था “मिथिलांगन” एहि आयोजन क समय से पूर्व कए देखा देलक जे मैथिली अखन अपना पाईर पर ठाड़ अछि।
गोल मार्केट (भाई वीर सिंह मार्ग) स्थित मुक्तधारा सभागार मे शुक्रदिन ०६ सितम्बर २०१३ कए महान विभूति साहित्यकार ब्रजकिशोर वर्मा “मणिपद्म” क जयंती केर उपलक्ष्य मे मैथिली रंगमंच क प्रतिष्ठित संस्था “मिथिलांगन” मैथिली नाटक “फुटपाथ” केर मंचन कए अपना आप कए साबित करबा मे सफल रहल।
एहि अवसर आमंत्रित अतिथि लोकनि दीप प्रज्ज्वलित करैत मणिपद्म कें श्रद्धांजली देलथि आ कार्यक्रमक श्रीगणेश केलथि। आमंत्रित अतिथि मे अवकाशप्राप्त अंग्रेजी के प्राध्यापक आ मैथिली साहित्य के जानल मानल साहित्यकार डा जनक किशोर लाल दास, साहित्य अकादमी स’ सम्मानित परम विदुषी डा शेफालिका वर्मा आ दिल्ली विश्वविद्यालय केर इतिहास विषयक प्राध्यापक डा प्रो. अरुण कुमार सभागार मे उपस्थित समस्त प्रेक्षक कें मणिपद्म केर कृतित्व आ व्यक्तित्व के सन्दर्भ अवगत करबैत मैथिली भाषा आ संस्कृति के प्रति हुनक समर्पणता के जानकारी देलथि। आजुक दिन जनक किशोर लाल दास जी द्वारा मैथिली मे अनुवादित गीता केर विमोचन क नियार भास छल मुदा प्रकाशनक किछु तकनीकी गड़बड़ी स ई विमोचन नहि भेल जाहि लेल संस्था खेद व्यक्त केलनि। एहि सभक बीच मिथिला क तीन प्रभावी व्यक्तित्व साहित्यकार मायानन्द मिश्र, गायिका अंशुमाला झा आ प्रसिद्द कवयित्री सुधा कर्ण केर निधन पर किछु क्षणक मौन राखि हुनका श्रद्धांजलि सेहो देल गेल।
फुटपाथ नामक कथा लिखल छल “मणिपद्म” द्वारा जकर नाट्य रूपांतरण केने छलाह प्रदीप बिहारी। फुटपाथ नामक ई नाटक आधारित छल ओहि समाज पर जे समाज असहाय,दीनहीन आ घृणा मात्र क पात्र बनल फुटपाथ पर अपन जीवन व्यतीत करबा लेल बाध्य अछि। एकटा एहेन समाज जे स्वयं त’ सभ भोगविलास क वस्तु स’ वंचित अछि मुदा समृद्ध समाजक हेतु मात्र भोग आ उपयोग केर वस्तु बनल अछि। देश में रहैत देशक नागरिक हेबा स’ वंचित अछि कारण भोर-साँझ (दू समय) क भोजन वास्ते सम्पूर्ण जीवन भीख मँगनी मे बिता लैत अछि। यहि ओ स्थान अछि जतय स’ चोइर,अपराध आदि क बीज अंकुरित होइत अछि जे कि मनुक्खे (नेता,पुलिस,व्यवसायी आदि) द्वारा मात्र दू साँझक रोटी लेल एकरा बाध्य कैल जाइत अछि। कथा मे एक बहुत सुन्दर कल्पना जे मनुक्ख त’ वास्तव मे एहेन समाज के हेय दृष्टिये देखैत आयल अछि एहेन सन स्थिति में मानव क रूप मे सदेह एक आत्मा (जे कि बाद मे प्रस्थान क’ जाइत अछि) ओहि सभक मध्य स’ जागरूक बच्चा क शिक्षा द’ ओकरा प्रबुद्ध समाज में अपन स्थान बनेबा लेल प्रेरित करैत अछि मुदा जहन ओ बच्चा एहि अधिकार लेल संघर्ष करबाक चेष्टा करैत अछि त’ ओकर आवाज़ कए दबा देल जाइत अछि. करुण, हास्य आ व्यंग्य वाद-संवाद के बीच वर्तमान सामाजिक,राजनीतिक आ आर्थिक वस्तुस्थिति के समावेश प्रेक्षक पर बेस प्रभावी रहल।
मिथिलांगन द्वारा आयोजित एहि नाटकक निर्देशन केने छलाह प्रसिद्ध युवा निर्देशक संजय चौधरी आ हिनक एक विशेषता रहलनि अछि जे केहनो पुरान स’ पुरान लिखल नाटकक बीच नव सृजनात्मक प्रयोग कए वर्तमान परिस्थिति क आभास करबैत प्रस्तुत करैत छथि। हिनक निर्देशन मे जे लोकनि अपन मंचोपस्थिति देलनि अछि ताहि में मुख्य कलाकार छलाह मुकेश दत्त, केशव झा, कल्पना मिश्रा, राजेश कर्ण, सायरा अली, मास्टर आयुष, संजीव बिट्टू, आशुतोष, साक्षी, प्रियंका, पूजा, प्रशांत, रोहित, विजय कर्ण, भारत भूषण,पियूष खंडूरी, अखिल विनय आदि. पार्श्व संगीत-सुन्दरम,पार्श्व गायन-सुन्दरम आ रूपम मिश्रा, नृत्य-श्रुति दास आ मेकअप-दुष्यंत जी। मंच सञ्चालन-रविन्द्र चन्द्र लाल दास आ जयश्री दास केलथि।
मिथिलांगन क एहि सद्प्रयास हेतु रंगमंडल क समस्त कलाकार साधुवाद क पात्र छथि आ भाषा, संस्कृति क रक्षार्थ हिनका लोकनिक डेग प्रशंसनीय आ सराहनीय।
एक बेर फेर बता दी जे मैथिली नाटक फुटपाथ क प्रस्तुति मैथिली भोजपुरी अकादमी द्वारा दिनांक ७ सितम्बर २०१३ कए दादा देव ग्राउंड, पालम मे भेनाय तय छल जिनका संस्था क अधिकारी निरस्त कए देलक। ओ बिसरि गेल की नाटक लेल कतेक मेहनत आ अनुशाशन क जरुरत होएत अछि आ कोना मैथिल कलाकार अपन सर्वस्व लगा एकर अभ्यास मे २-३ मास से जुटल रहैत अछि। मैथिली भोजपुरी अकादमी क सौतेला व्यवहार कए बिसरि संजय चौधरी जी एकर मंचन कए एकटा मिसाल कायम केलथि आ अकादमी क बता देलथि जे मैथिल अपना पाइर पर अखन ठाढ़ अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
जगत जननी माँ जानकीक मिथिलासँ प्रकाशित पहिल मैथिली दैनिक अखबार मिथिला आवाज सं जुड़य चाहय छी तं अहांक लेल नीक मौका अछि.
मिथिला आवाज अखबार मैथिली भाषी लोक के बीच अपन पैठ बना रहल अछि. अगर अहां मे अपन भाषा मैथिली मे किछ करय के जोश...उत्साह अछि तं अहां एहि सं जुड़ि सकय छी.
मिथिला आवाज अखबार के
HOME I Mast Gaane I Indian Snap I Facebook I CampusNama I Surkhiyan I LinkedIn I You Tube I Twitter I Launch Mantra
कीर्ति आजाद के डपैट देलखिन्ह नीतीश
बिहार मे बीजेपी आओर जेडीयू के बीच सभ किछ नीक नहि बुझा रहल अछि. जेना-जेना 2014 के अगिला लोकसभा चुनाव करीब आबि रहल अछि दुनू पार्टी के बीच दूरी बढ़ल जा रहल अछि.
दुनू पार्टी के बीच तनाव के सीन मुख्यमंत्री नीतीश कुमार जीक सेवा यात्रा के दौरान दरभंगा मे देखय लेल मिलल.
दरभंगा मे एकटा समीक्षा बैसार के दौरान मुख्यमंत्री के संग
दुनू पार्टी के बीच तनाव के सीन मुख्यमंत्री नीतीश कुमार जीक सेवा यात्रा के दौरान दरभंगा मे देखय लेल मिलल.
दरभंगा मे एकटा समीक्षा बैसार के दौरान मुख्यमंत्री के संग
बुलंद भ रहल अछि मिथिला आवाज
दरभंगा सं निकलय वाला मैथिली दैनिक मिथिला आवाजक आवाज दिन पर दिन बुलंद भ रहल अछि.
लोक के बीच ई अखबार अपन जगह बना रहल अछि. लोक सभ आब पेपर वाला सं एहि अखबार के मांगि आओर खरीद रहल छथिन्ह.
मैथिली मे अखबार के जरूरत बड़ दिन सं महसूस भ रहल छल. एहि कमी के पूरा करय लेल
लोक के बीच ई अखबार अपन जगह बना रहल अछि. लोक सभ आब पेपर वाला सं एहि अखबार के मांगि आओर खरीद रहल छथिन्ह.
मैथिली मे अखबार के जरूरत बड़ दिन सं महसूस भ रहल छल. एहि कमी के पूरा करय लेल
नेहरा हत्याकांड मे दूटा के फांसी
दरभंगा जिला मे मनीगाछी थाना के नेहरा गाम मे भेल एकटा हत्याकांड मे दू गोटा के फांसी के सजा सुनाएल गेल अछि.
दरभंगा कोर्ट मंगलदिन राहुल यादव आओर पप्पू बिहारी के फांसी के सजा सुनौलक. दुनू पर दस-दस हजार टकाक जुर्माना सेहो लगाओल गेल अछि.
मामला 27 जनवरी 2011 के अछि. राहुल यादव आओर पप्पू बिहारी नेहरा गाम के पेट्रोल पंप लूटय गेल छल. एहि क्रम मे विरोध भेलाह पर ओ पेट्रोल पंप मालिक
दरभंगा कोर्ट मंगलदिन राहुल यादव आओर पप्पू बिहारी के फांसी के सजा सुनौलक. दुनू पर दस-दस हजार टकाक जुर्माना सेहो लगाओल गेल अछि.
मामला 27 जनवरी 2011 के अछि. राहुल यादव आओर पप्पू बिहारी नेहरा गाम के पेट्रोल पंप लूटय गेल छल. एहि क्रम मे विरोध भेलाह पर ओ पेट्रोल पंप मालिक
दरभंगा के जमीलsक डांसिंग शूज केर दीवाना भेल बॉलीवुड
अहां के ई जानि क खुशी होएत कि तमाम बॉलीवुड स्टार दरभंगा के जमील शाहक डिजायन कएल आओर बनाए शूज पहिनने रहय छथिन्ह.
जमील शाहक नाम आई काल्हि बॉलीवुड स्टार के लेल कोनो परिचय केर मोहताज नहि अछि. जमील बॉलीवुड के सभ पैघ कलाकार लेल शूज डिजाइन करए आओर बनाबए छथिन्ह.
जमील डांस के जेहन मे राखि शूज बनाबए छथिन्ह. देखल जाए तं जमील बॉलीवुड केर
दरभंगा बनल नकली नोट स्मगलरक अड्डा !!!
आई सोमदिनक जागरण अखबारक साइट पढ़ि सन्न रहि गेलहुं. खबर के मुताबिक दरभंगा... बिहार नकली नोट के स्मगलर सभक अड्डा बनल जा रहल अछि.
खबरक अनुसार नकली नोट के मामला मे बिहार मे सिर्फ इंडियन करंसी नहि बल्कि ऑस्ट्रेलिया, ओमान आओर दक्षिण अफ्रीका के करंसी सेहो छापल जा रहल अछि.
सभसं पैघ खुलासा तं ई भेल जे दरभंगा मे करीब 12 करोड़ के नकली इंडियन नोट छिपा
केवटी के बीजेपी एमएलए के खिलाफ एफआईआर
आब छोट शहर लेल एयर इंडिया के हवाई सेवा
एयर इंडिया जल्दीए देश के छोट शहर के लेल अपन हवाई सेवा शुरू करय जा रहल अछि. असल मे देश मे काफी समय सं छोट-छोट शहर के लेल हवाई सुविधा के लेल मांग उठि रहल छल.
एयर इंडिया एहि मांग सं फायदा उठाबय चाही रहल अछि. संगहि संग नव-नव डेस्टीनेशन पर सेवा शुरू करला सं आमदनी सेहो बढ़त. एहि के लेल तैयारी शुरू करि देल गेल अछि.
एयर इंडिया एहि के लेल अपन विमान के संख्या बढ़ा रहल अछि. कनेक्टिविटी के लेल जरूरी संसाधन जुटाएल जा रहल अछि. इहो देखल जा रहल
दरभंगा लेल हवाई सेवा !
गर्मी छुट्टी शुरू होए वाला अछि. बच्चा सभ आम खाय लेल आ दादा-दादी सं मिलय लेल गाम जाए चाहय छथिन्ह. लगन सेहो शुरू भ रहल अछि. गाम मे कइटा विवाह अछि. बारात जाए आओर भोज खाए के नीक मौका अछि.
मुदा जखन टिकट लेल गेलहुं तं कोनो ट्रेन मे टिकट नहि मिलल. आब समस्या ई जे गाम केना जाएल जाए. आब आ तं दलाल सं टिकट लेल जाए आ फेर तत्काल के इंतजार कएल जाए. तत्काल मे कोनो ठिकान नहि. खिड़की खुलल नहि कि
शीशो मे ज्ञान यज्ञ केर आयोजन
हमर ईमेल:-hellomithilaa@gmail.com
कतेक दिन चलत दरभंगाक बस सेवा?
बिहार मे नीतीश कुमार के अएला के बाद माहौल त किछ सुधरल अछि. मुदा अखनो ई हाल नहि कहल जा सकैत अछि जे लोक अपना के पूरा सुरक्षित मानय छथिन्ह. अखनो काफी सुधार के जरूरत अछि. ई जरूर अछि जे कानून-व्यवस्था मे किछ सुधार आएल अछि.
लोक मे एहि विश्वास के जगाबय लेल दरभंगा प्रशासन के तरफ सं एकटा कदम उठाएल गेल अछि. दरभंगा मे एहि बीच राति मे लूटपाट... छीनछान के कइटा घटना भ गेल.
होली स्पेशल ट्रेन
होली आओर गर्मी छु्ट्टी के लेल टिकटक मारामारी शुरू भ गेल अछि. लोक सभ के टिकट लेबय लेल काफी परेशानी के सामना करय पड़ि रहल छनि. लोकक भीड़ के देखैत पटना आओर दरभंगा लेल स्पेशल ट्रेनक व्यवस्था कएल गेल अछि. रेलवे अखन होली पर दिल्ली सं स्पेशल ट्रेल चलाबय के फैसला करलक अछि. गर्मी छुट्टी के लेल ट्रेन
नीतीश जीक पास उठल दरभंगा एसडीओ मामला
मुख्यमंत्री नीतीश कुमार बुध दिन दिल्ली मे छलाह. दिल्ली मे ओ प्रधानमंत्री संग कइटा नेता...मंत्री सभ सं मिललाह. दिन मे लंच के समय ओ प्रेस क्लब ऑफ इंडिया मे छलाह. एहिठाम प्रेस क्लब के तरफ सं प्रेस से मिलिए कार्यक्रम राखल गेल छल.
मुख्यमंत्री एहिठाम देश-दुनिया के तमाम मसला पर चर्चा करलखिन्ह. पत्रकारक सवाल के जवाब देलखिन्ह. एहि मौका पर प्रेस क्लब के तरफ सं मुख्यमंत्री नीतीश कुमार जीके एकटा ज्ञापन सेहो सौंपल गेल.
मुख्यमंत्री जीक सौंपल गेल ज्ञापन मे दरभंगा मे पत्रकार के संग एसडीओ के
दरभंगा पत्रकार मामला के जांच होएत
दरभंगा मे पत्रकार सभ के संग दुर्व्यवहार मामला मे एकटा जांच समिति बना देल गेल अछि. इलाका के पत्रकार सभके संग पटना-दिल्ली आओर दोसर ठामक पत्रकार सभके विरोध के देखैत प्रशासन के मामला के जांच कराबय लेल विवश होए पड़ल.
दरभंगा के एसडीओ के खिलाफ ई जांच नगर निगम आयुक्त श्री लक्ष्मेश्वर झा जीक अध्यक्षता मे होएत. एहि मामला मे दरभंगा के डीएम के तरफ सं एकटा पत्र नगर आयुक्त के पठाएल गेल छनि. पत्रांक 195 दिनांक 28-01-2011 के पत्र मे जांच के रिपोर्ट
दरभंगा एसडीओ केर गुंडागर्दी... पत्रकार के संग करलक दुर्व्यवहार
नीतीश कुमार के सुशासन के माटि मे मिलाबय पर तूलल अछि दरभंगा के किछ अधिकारी. मुख्यमंत्री नीतीश कुमार अपन अफसर सभ के खुला छूट देने छथिन्ह जकर ओ गलत इस्तेमाल करि रहल छथिन्ह. नीतीश राज मे अफसर सभ अपना के सेहो राज्य के मुख्यमंत्री सं कम नहि समझय छथिन्ह.
राज्य मे अधिकारी सभ के दादागिरी के कइटा मामला सामने आएल अछि. मुदा दरभंगा वाला मामला त एकदम सं लोकतंत्र के चारिम खंभा के हिला देबय वाला अछि. अधिकारी तानाशाह जकां
दरभंगा सं मुम्बई के लेल नवका ट्रेन
दरभंगा सं मुम्बई लोकमान्य तिलक टर्मिनस के लेल एकटा नवका ट्रेन मिलल अछि. एहि ट्रेनक नाम अछि कर्मभूमि एक्सप्रेस आओर नंबर अछि 12545 आओर 12546. एहि ट्रेन के मुख्यमंत्री नीतीश कुमार पटना सं 25 तारीख के रिमोट कंट्रोल सं शुरू करथिन्ह.
एहि ट्रेन के चलला सं मुम्बई रूट पर यात्रा करय वाला लोक के सुविधा होएतन्हि. अखन तक खबर के अनुसार ई ट्रेन कर्मभूमि एक्सप्रेस दरभंगा सं
भगवान शनिदेव नामधुन नवाह यज्ञ
दरभंगा आई-काल्हि एकदम सं शनिदेवमय भ गेल अछि. साल के पहिल दिन सं एहिठाम भगवान शनिदेव के अखंड नामधुन चलि रहल अछि. जय शनिदेव... जय शनिदेव... जय शनिदेव के नामधुन सं पूरा इलाका गुंज रहल अछि.
टावर चौक के पास नगर निगम दफ्तर सं सटल अछि भगवानदास मोहल्ला
मिथिला पेंटिंग ट्रेनिंग सेंटरक नववर्ष मिलन समारोह
नववर्ष 2011 अहां सभ के लेल... हेलो मिथिला के सभ पाठक के लेल मंगलमय होए. 2011 अहां सभ के लेल शांति...सुख आओर समृद्धि लsक आबय. अहां एहि साल जे शुभ काज करय चाहय छी...ओ सपना सच मे तब्दील होए. ईश्वर सं हमर इहे कामना अछि.
केवटी, दरभंगा मे मिथिला पेंटिंग ट्रेनिंग सेंटर के तरफ सं नव वर्ष मिलन समारोह के आयोजन कएल गेल. एहि अवसर पर मिथिला पेंटिंग सं जुड़ल सभ लोक के न्योत
कीर्ति आजाद के जान सं मारय के धमकी
दरभंगा सं बीजेपी सांसद कीर्ति झा आजाद जीके जान सं मारय के धमकी मिललन्हि. कीर्ति झा आजाद अखन दिल्ली मे छथिन्ह. आओर ई धमकी मोबाइल पर आएल एकटा एसएमएस सं देल गेल.
एसएमएस मे बीस लाख रुपया देबय के सेहो मांग कएल गेल अछि.
किसानक डर सं पड़एला पदाधिकारी...
दरभंगा मे किसान भाई केर हंगामा के कारण कृषि पदाधिकारी सभ के भागय पड़लन्हि. असल मे दरभंगा के लहेरियासराय स्थित पोलो मैदान मे 21 आओर 22 दिसंबर के कृषि मेला लगाएल गेल अछि. आई पहिल दिन छल. मेला मे जिला भर के आला अधिकारी के संग सभ कृषि अधिकारी जुटल छलाह. मुदा किसान भाई लोकनि खाद...
Subscribe to: Posts (Atom)


text:
आधुनिक पटनाक विकास मे दरभंगाक योगदान पर बहुत कम लिखल गेल। सच पूछू त एहि पर लिखले नहि गेल। आइ जखन मिथिला राज्यक मांग तेज अछि त एहि पर चर्च करब जरूरी अछि जे पटना लेल मिथिला की केलक आ मिथिला लेल पटना की केलक। पटना मे दरभंगाक निशानी एक एक क मिटाउल जा रहल अछि, एहन मे इ पूछब उचित जे आखिर पटना दरभंगाक उपकार किया बिसरि गेल। दरभंगाक पक्ष सामंतवादी व्यवस्थाक पक्ष नहि छी। लोकतंत्रक विकल्प कोनो आन व्यवस्था नहि भ सकैत अछि। पिंकी झा क इ आलेख मुख्य रूप स आजुक विकासक ढिंढोरा क संग भाई-भतिजावाद आ जातिक नाम पर लोकक लागि रहल मूर्ति आ शिलापट क तुलनात्मक अध्ययनक मांग करैत अछि। – समदिया
दरभंगा करैत अछि एक प्रश्न,
की कखनो मन पडैत छी हम,
मिथिलाक आभूषण महल देख,
ठाम-ठाम पर शिला देख,
पटने नहि काशी, दिल्ली, कलकत्ता आ मिस्र धरि,
भेटत किछु शिल्प एक प्रश्न पूछैत,
इ केकरा लेल, इ कथिक लेल,
गुनधुन मे सदिखन रहैत छी हम,
दरभंगा करैत अछि एक प्रश्न,
की कखनो मन पडैत छी हम।कवि सुधीर क इ पाति पर संभवत: संपूर्ण समाज अपन चुप्पी मे जबाव द दैत – नहि, नहि, नहि। दरभंगा शिक्षा, स्वास्थ आ सामाजिक सबटा स्तर पर बिहार क संपूर्ण विकास क लेल ओहि समस्त प्रयासक संग देलक जे समाज क हित मे छल। विनोवा भावे क भूदान आंदोलन मे 850 एकड जमीन डा कामेश्वर सिंह दान देलथि, ओ जमीन आइ कतए अछि एकर जानकारी बिहार सरकार लग सेहो नहि अछि। इ सुनि कए अपने कए आश्चर्य भेल होएत। मुदा एहि स पैघ आश्चर्य क गप इ जे राजधानी पटना क विकास लेल जे दरभंगा क योगदान अछि ओ सेहो ककरो ध्यान पर नहि अछि। पटना मे जतए शिलापट पर दानक राशि अंकित अछि, ओ देखबाक समय तक लोक लग नहि अछि। बहुत कम लोक कए बुझल अछि जे पटना चिकित्सा महाविद्यालय अर्थात पीएमसीएच क स्थापना लेल आधा स बेसी रकम दरभंगा देने अछि। सूची मे सबस उपर सबस बेसी दान देनिहार दरभंगा क नाम अंकित अछि। एहि अस्पतालक निर्माण 25 फरवरी, 1927 कए भेल जाहि लेल दरभंगा द्वारा पांच लाख टका दान देल गेल छल। स्मरण रहै जे 1927 मे पांच लाख टका क वास्तविक मूल्य आजुक हिसाब स कतेक छल। इ अंदाजा आसानी स लगाउल जा सकैत अछि। पीएमसीएचक इतिहास मे अंकित अछि जे बिना दरभंगा क सहयोग स पटना मे चिकित्सा महाविद्यालयक सपना साकार होएब मुश्किल छल। एहिना हार्डिंग पार्क पटनाक प्रथम पार्क थिक। एकर निर्माण लेल सेहो 1913 मे दरभंगा 40 हजार टका दान देने छल। पटना रेडियो स्टेशन, जाहि परिसर मे आब दूरदर्शन सेहो अछि, दरभंगा राज द्वारा देल गेल जमीन मे अवस्थित अछि। पटना विश्वविद्यालय मे स्नातकोत्तर क पढाई लेल देल गेल दरभंगा हाउस एकर प्रमाण अछि जे दरभंगा शिक्षा, स्वास्थ आ सामाजिक संपूर्ण विकास क लेल ओहि समस्त प्रयासक संग देलक जे समाज क हित मे छल। पटना रेलवे टिसन क आगू बग्गी पडाव छल, जाहि ठाम स आब दरभंगाक नाम मिटा देल गेल अछि। मुदा महावीर मंदिर समेत ओ पूरा इलाका एखनो दरभंगा क जमीन अछि। जे बिहार सरकारक जिम्मा मे अछि। पटना रेलवे टिसन लेल सेहो दरभंगाक योगदान उल्लेखनीय अछि। भाषा साहित्यक प्रति अपन प्रेम आ सामाजिक चेतना, परिवर्तनक प्रारब्ध हेतु पत्र-पत्रिका क प्रकाशन मे सेहो दरभंगा संग देलक जेकर प्रमाण अछि इंडियन नेशन, आर्यावर्त आ मिथिला मिहिर। मुदा आब नहि ओ नगरी, नहि ओ ठाम। आब त शेष अछि मात्र स्मृति जतए स कहियो बिहार क राजनीति पर तटस्थ पत्रिकारिता होइत छल, ओ पीठ आइ ढहि गेल अछि आ ओहि ठाम महाराजा कम्पैक्स ढार भ गेल अछि। मुदा ढांचा बदलला स इतिहास मे ओकर योगदान कए नहि मिटाउल जा सकैत अछि। पटना स दरभंगाक नाम मिटेबाक जे प्रयास भेल मुदा आधुनिक पटनाक विकास मे दरभंगा क भागीदारी कए उपेक्षित नहि कैल जा सकैत अछि।
पटना मे दरभंगाक योगदान कए तकबाक शुरुआत कतहु स भ सकैत अछि त ओ अछि दरभंगा हाउस। दू भाग मे विभक्त दरभंगा हाउस एखनो देखबा मे अनुपम अछि। राजा ब्लॉक आ रानी ब्लॉक बक बीच स्थित अछि काली मंदिर। आइ इ दूनू ब्लॉक पटना विश्वविद्यालय क अधिकार मे अछि। दरभंगा जखन इ भवन पटना विश्विविद्यालय कए देने छल ओहि समय मैथिली भाषा क पढाई लेल मैथिली विभाग कए एहि ठाम प्राथमिकता देल गेल जे ओ अपन इच्छा स जगह क चयन करए। एहि स पूर्वहू दरभंगा मैथिली भाषा साहित्यक विस्तार लेल ओहि समय मे (1933-34) एक लाख टका बैंक मे जमा करि देने छल। जेकर उपयोग मैथिली भाषाक विस्तार लेल आइ धरि सुरक्षित राखल अछि। मैथिली विकास कोष क टका क उपयोग कई वर्ष स नहि भ सकल अछि। ओना आब एहि टका स पुस्तक निकालबाक फैसला लेल गेल अछि। तहिना गंगा घाट पर पवित्र काली मंदिर आइ धरि कामेश्वरसिंह धार्मिक न्यास क देख रेख मे अछि। दरभंगा हाउस क संरक्षण करबा मे बिहार सरकार विफल रहल अछि। आंदोलनक नाम पर जतए एकर सुंदरता कए खत्म कैल गेल तहिना सुरक्षाक नाम पर एक ढांचाक संग छेडछाड कैल गेल। महल स गंगा तक जे गुप्त बाट छल से आब बंद करि देल गेल अछि। बरामदा पर सेहो अवैध रूप स निर्माण कैल गेल अछि। कुल मिला कए दरभंगा द्वारा देल गेल एकटा सुंदर महल कए पटना बजा कए नहि राखि सकल।
पीएमसीएच कए पटना लेल एकटा गौरवपूर्ण परिसर कहल जा सकैत अछि। जेकर शिला पर सबस उपर नाम दरभंगाक महाराजा रामेश्वर सिंहक अछि जे 1927 मे एहि अस्पतालक स्थापना लेल पांच लाख टका देने छलाह। जे एहि अस्पतालक निर्माण आधार भेल। एहि अस्पताल मे दरभंगा क योगदान कए घटा देल जाए त एकर कल्पना कठिन भ जाएत, मुदा इ जानकारी शिला पर अंकित भेलाक बावजूद आमजन मे नहि अछि। सवाल उठैत अछि जे अंग्रेजक नाम जाहि जाहि ठाम स हटाउल गेल ओहि ठाम भारतीय क नाम जोडल गेल, मुदा पटना मेडिकल कॉलेजक नाम स अंग्रेजक नाम त हटल मुदा ओकर नाम सबस पैघ दानदाता रामेश्वर सिंहक नाम पर नहि राखल गेल।
एहिना हार्डिंग पार्क क पटनाक प्रथम पार्क अछि। एहि पार्क क नाम तीन बेर बदलल गेल। मुदा पार्क मे कतहु एकटा बोर्ड तक नहि लागल अछि जाहि स इ ज्ञात भ सकए जे एहि पार्क लेल जमीन के देलक आ एकर निर्माण लेल टका के लगेलक। एहन मे आमजन कए कोना पता चलत जे पटना कए पार्क देनिहार दरभंगा आइ एकटा नीक पार्क लेल खुद ललायित अछि। इतिहास कए मिटेबाक प्रयास किया भेल इ त पता नहि मुदा बिहार क सौ साल क मौका पर छपल किताब क पन्ना बहुत मिटल इतिहास कए कोरि कए बाहर करबाक प्रयास केलक अछि। नहि त कियो एकरा भोजपुर त कियो एकरा रामगढ क राजाक देन बता दैत रहलाह अछि। एकर नाम सेहो हार्डिंग स शहीद भेल आ फेर कुवंर सिंह पार्क। मुदा रामेश्वर सिंह क नाम कए लेत आ कतए लिखल जाएत। आइ पार्क क हालत देख लगैत अछि जे ठीक भेल जे रामेश्वर सिंहक नाम नहि लिखल गेल, जेना दरभंगा इ पार्क पटना कए उपहार देने छल पटना अपन एहि सुंदर उपहार कए बचा कए नहि राखि सकल। हार्डिंग पार्क क निर्माण लेल 1913 मे दरभंगाक महाराज रामेश्वर सिंह जमीन आ 40 हजार टका देने छलाह। जेकर प्रमाण कईटा पुस्तक मे भेटैत अछि। मुदा पार्कक शिलापट पर एहन कोनो जानकारी नहि देबाक पाछु क राजनीति बुझबा मे नहि आबि रहल अछि। पटना रेलवे टिसन, महावीर मंदिर आ प्रसार भारती तक दरभंगा क जमीन पर बनल अछि। दरभंगा अपन एहि योगदान स संपूर्ण मिथिला क छाती चौडा करैत रहल अछि। आर्यावर्त आ इंडियन नेशन केवल बिहार नहि बल्कि मिथिलाक स्वर सेहो बुलंद करैत छल। इ स्वर एतबा प्रभावी छल जे आर्यावर्त मे बेर बेर मांग उठलाक बाद गंगा मे पुल बनेबा लेल सरकार बाध्य भेल। जाहि स मिथिला अपन दोसर छोर स सेहो पटना स जुडि सकल। मुदा आब ओ स्वर बंद भ गेल। आब ओहि ठाम महाराजा कंप्लैक्स नामक बाजार बनि गेल। एहि स जतए बिहारक आवाज मध्यम भेल ओतहि मिथिलाक आवाज बंद भ गेल। जतए स बिहारक राजनीति पर तटस्थता स नजरि राखल जाइत छल ओहि ठाम आब सबकिछु बिकाइत अछि।
एहन नहि जे दरभंगाक महाराज कए लोकतांत्रिक व्यवस्था मे विश्वास नहि छल। बंगाल स अलग भेलाक बाद जखन बिहारक राजधानी पटना कए बनेबाक फैसला भेल त सबस पैघ सवाल छल जे विधानसभा जा धरि नहि बनैत अछि ता धरि सदन कतए बैसत। विधान परिषद क पहिल बैसार त पटना विश्वविद्यालयक सिनेट हॉल मे भेल दल, मुदा विधानसभाक पहिल बैसार कतए भेल एहि पर चर्च नहि कैल जाइत अछि। कारण अछि जे एहि लेल दरभंगाक नाम लेबाक मजबूरी होएत। दरअसल, बिहार विधानसभा लेल दरभंगा महाराज रामेश्वर सिंह पटनाक छज्जूबाग मे जमीन आ भवन दान केलथि। जाहि मे बिहार विधानसभा क पहिल बैसार भेल। आइ ओहि भवन मे पटना उच्च न्यायालयक मुख्य न्यायाधीश रहैत छथि।
दरभंगाक पक्ष सामंतवादी व्यवस्थाक पक्ष नहि छी। लोकतंत्रक विकल्प कोनो आन व्यवस्था नहि भ सकैत अछि। इ आलेख मुख्य रूप स आजुक विकासक ढिंढोरा क संग भाई-भतिजा आ जातिक नाम पर लागि रहल शिलापट क तुलनात्मक अध्ययनक मांग करैत अछि। एहन मे इ मांग उठब अनुचित नहि जे पटना मे दरभंगा क निशानी कए मिटेबाक प्रयास बंद कैल जाए आ दरभंगा क दानदाता क मूर्ति कोनो चौराहा पर लगाउल जाए। कोनो सडक क नाम ओहि दानदाता क नाम पर राखल जाए जाहि सडकक कात मे दान देल पार्क या भवन अछि। आखिर इ कोनो सामंतवादी विचारधारा क पूनर्स्थापनाक मांग नहि थिक बल्कि इ ओहि विचारधारा क सम्मान आ ओहि व्यक्ति क प्रति श्रद्धांजलि थिक जे समाज लेल अपन सर्वत्र दान क देलक।
आइ मध्यम स्वर मे सही मुदा इ प्रश्न उठब शुरू भ गेल अछि जे पटना क विकास मे योगदान देनिहार दरभंगाक प्रतिनिधि चाहे ओ राजा छलाह बा सांसद या उद्योगपति हुनकर नाम पर पटना मे एकटा स्मारक, एकटा सडक बा एकटा चौराहा तक किया नहि भ सकल अछि। सरकार कए एहि दिस ध्यान नहि अछि, मुदा कोनो मैथिल कए सेहो एहि विषय मे सोचबा लेल समय नहि छैन।


text:
ज्ञानेश्वर
सीरियल ब्लास्ट क स्याह क संग हुंकार रैली खत्म भ गेल । राजनीति आब ब्लास्ट क होएत । खून त भेल । सच अछि, रैली कोनो रिकार्ड नहि बना सकल । जेपी सन सभा क गप बेमानी अछि । जदयू क अधिकार रैली मे गेल नहि रहि ताहि लेल तुलना नहि करब । गांधी मैदान आइ कखनो नहि भरल । शासनकाल मे लालू क रैली क काबिलियत सेहो आइ रैली स धुंधला नहि भेल । ओना भीड़ आ रिकार्ड क गप आब हम नहि करब । संभव अछि ,पटना जंक्शन पर दस बजे क पहिने ब्लास्ट नहि भेल रहिते त पटना क लोक घर स निकलि कए इतिहास रचि द सकैत छलथि । तखनो लगातार होइत बम धमाका आ मौत क खबर क बादो पैघ संख्या मे लोक मोदी कए सुनबा लेल मैदान मे डटल रहल । जान क परवाह केने बिना। एहन मौजूदगी कए बिसरल नहि जा सकैत अछि। रैली क चर्चा आब कम,विस्फोट क बेसी होएत । विस्फोट के केलक किया केलक , आगू एहि पर जमि कए राजनीति होएत । नहि नरेन्द्र मोदी करौलथि आ नहि नीतीश कुमार एहन काज करा सकैत छथि । हां,प्रशासन रोकबा मे नाकाम रहल । केन्द्र इ कहि कए तुरंत पल्ला झाडि लेलक जे हम राज्य सरकार कए पहिने सतर्क क देने रही । एनएसजी/एनआईए क टीम पटना आबि गेल अछि । तय मानू इ विस्फोट राष्ट्रीय मुद्दा बनत। चुनाव मे मरनिहार क पोस्टर देखबा लेल भेटत, पर्चा मे ओकर नाम छपत । भाजपा/जदयू दूनू एक-दोसर पर वार करत। खुफिया एजेंसी कए इंडियन मुजाहिद्दीन कए सेहो टटोलबाक चाही। बहरहाल,हमर मन एहि स दुखी अछि जे बिहार फेर स बदनाम भ गेल।
मोदी केलथि बुधियारी - बक-बक करनिहार लोकक गप सुनि दंग छी, किछु लोक कहि रहल छथि जे विस्फोट आ एहि मे भेल मौत क बाद नरेन्द्र मोदी कए शोक-संवेदना/मौन श्रद्धांजलि क बाद भाषण नहि देबाक चाहैत छल । मंच स विस्फोट पर किछु नहि बजबा पर सेहो किछु लोक हुनकर खिंचाई क रहल अछि । हमर मानब अछि जे नरेन्द्र मोदी एकदम उचित फैसला केलथि । अगर ओ किछु मंच स धमाका क संबंध मे बाजल रहितथि बा बिना किछु बजने चलि गेल रहितथि त एहन उन्माद कायम भ गेल रहिते जेकरा थमबा लेल कोनो प्रशासन असमर्थ अछि। जगह-जगह उपद्रव भ रहल होइते । फेर बक-बक करनिहार लोक कहितथि जे मोदी दंगा करा देलथि । कनि सोचू लगातार बम फटलाक बाद सेहो ओहि ठाम केतबा पैघ संख्या मे लोक मोदी कए सुनय लेल डटल छल । इ त मंच संचालक क बुधियारी रहल जे ओ बम कए पटाखा बताकए नहि छोड़बाक अपील करैत रहलाह । नहि त अगर ओहि ठाम स बम धमाका क सूचना द देल गेल रहिते त भगदड़ तय छल आ गांधी मैदान मे लाश गिनब कठिन भ जइते। शुक्र कहू जे मोदी क भाषण सुनलाक बाद लोक जतए स आयल छलाह ओतहि शुभ-शुभ लौट गेलथि। नेता स अपील करैत छी जे ओ किछु बयान दथि त सोचि कए दथि । मामला बहुत नाजुक अछि आ बिहार कए शांति क जरुरत अछि । ओना नरेन्द्र मोदी बाद मे ब्लास्ट मे मरनिहार क प्रति श्रद्धांजलि अर्पित क देलथि अछि । रणनीतिक हिसाब स बहुत कठोर ब्लास्ट क बारे मे एखन नहि बाजलथि अछि। ओना ब्लास्ट वोट क ध्रुवीकरण कए बढ़ाउत। कहि सकैत छी जे विस्फोट जे करौलक ,फायदा त नरेन्द्र मोदी कए भेटत । हिन्दू गोलबंदी मे बढ़ोत्तरी होएत । मोदी कए जे कहबाक छल कहि कए चल गेलथि। आगू क राजनीति बिहार भाजपा करत । बचाव जदयू कए करबाक अछि । मरनिहार क गाम चुनाव तक नेता लेल ‘तीर्थ-स्थल’ बनल रहत । बिहार बंद क एलान त कखनो भ सकैत अछि।
सरकार नीतीश क अछि - सरकार नीतीश कुमार क छी त दोष सेहो नीतीश पर मढ़ल जाएत। चूक कतए भेल,नीतीश कुमार कए देखबाक अछि । देखबा मे देरी भेल त खामियाजा सेहो वोट क जरिये भेटत । नीतीश कुमार ओना बिना देर केने मुआवजा क घोषणा क देलथि अछि । ब्लास्ट पर नीतीश कुमार क बयान सेहो आबि गेल अछि । नीक अछि,एखन आतंकवादी क हाथ हेबाक ओ नहि त स्वीकार केलथि अछि आ नहि त खंडन केलथि अछि। बस एकरा बिहार पर कलंक आ ककरो नहि छोडबाक आश्वासन देलथि अछि। नीतीश कुमार ओहन नेता त नहि छथि जिनका पर इ आरोप लगा देल जाए कि एहन साजिश ओ करा सकैत छथि। ठीक छै,सीरियल ब्लास्ट सुरक्षा क बंदोबस्त क पोल खोलि देलक अछि । मुदा जांच एजेंसी कए महत्वपूर्ण सुराग सेहो भेटल अछि । पटना जंक्शन पर पहिल ब्लास्ट क समय कोनो संदिग्ध पकड़ल गेल छल । बलवाइ क जमात क कारण पूरा एकटा समाज एकबेर फेर लज्जित हेबाक स्थिति मे अछि ।
आब खाली ‘सेफ स्लीपिंग बेड’ नहि रहल - कांग्रेस आ जदयू क किछु बड़बोला नेता ब्लास्ट क तुरंत बाद जाहि गति मे सीधा आरएसएस पर निशाना साधबा मे लागि गेलथि ओ मोदी आ नीतीश स एकदम विपरित छल । ब्लास्ट कए अहां केवल फायदा/नुकसान स नहि मापू । एहन कृत्य आतंकवादी कए न केवल बचबा क मौका द दैत छैक ,बल्कि बढ़ावा सेहो दैत छैक । कसूरवार कए सामने आबै दियउ । बिहार सरकार कए कमजोर नहि देखेबाक चाही । ओनाओ देश भरि क धमाका मे जखन ‘बिहार माड्यूल’ क चर्चा होइत अछि त प्रांत बदनाम होइत अछि। सही अछि ,सरकारी स्नेह आतंकी कए बिहार मे ‘ सेफ स्लीपिंग बेड’ क सनेस देलक अछि । यासीन भटकल क गिरफ्तारी स ल कए तहसीन अख्तर क फरारी क कहानी बिहार स जुड़ल अछि।
जागू, उठू , बाजू बिहार - बिहार कए आब जागै पडत। कार्रवाई क मामला मे वोट क राजनीति क त्याग करै पडत । अपने देखू,बिहार आतंकी लेल आब केवल ‘सेफ स्लीपिंग बेड’ नहि अछि । ओ ऐक्शन कए अंजाम द रहल छथि। आतंकी बोधगया मे ब्लास्ट क चुकल छथि। पटना मे सुरक्षा-व्यवस्था क पैघ इंजामात रहैत सीरियल ब्लास्ट भ गेल । आगू आओर पैघ रैली बिहार मे हेबाक अछि,से समय रहैत सब कियो चेत जाउ । वरना,बम कतहु न कतहु भेटैत रहत, फूटैत रहत।
बढल रुतबा - कोनो शक नहि जे बिहार भाजपा मे सुशील कुमार मोदी क कद सबस पैघ अछि । हुंकार रैली मे सेहो इ देखबा लेल भेटल । मुदा नरेन्द्र मोदी किछु आओर नेताक रुतबा सेहो बढ़ा देलथि । जखन ओ बाजि रहल छलाह,त नंदकिशोर यादव क नाम लेलथि । हिनकर नाम लेब तय छल। राजीव प्रताप रुढ़ी स सीधा संवाद क गप स्वीकार केलथि । कहलथि,किछु मास पहिने लालू प्रसाद क संग भेल दुर्घटना क खबर रुढ़ी देलथि । रुढ़ी क फलक त पैघ अछि से सब कए बुझल अछि । मुदा नीतीश कुमार क संग रहि कए मजबूती स ‘नमो-नमो’ क डंका बजेनिहार अपन गिरिराज सिंह आ अश्विनी कुमार चौबे कए ओ नहि बिसरलथि। ठीक स अहसान चुका देलथि । कहला जे जखन नीतीश कुमार हमरा प्रचार लेल बिहार एबा स रोकि रहल छलाह तखन गिरिराज सिंह क आदेश आ अश्विनी कुमार चौबे क हुक्म एबा लेल भेट रहल छल। मोदी क मुंह स अपन नाम सुनि कए इ सब प्रसन्न भेलथि,मुदा कईटा नेता अपन नाम नहि सुनि उदास भ गेलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आइ स सौ वर्ष पूर्व काशी आ कलकत्ता क मध्य गंगा क उत्तरी तट पर कोनो कॉलेज नहि छल। हाई स्कूल क संख्या नगण्य छल। तखन ओहि शिक्षा क घोर अन्धकारच्छन्न युग मे उच्च शिक्षा लेल मुजफ्फरपुर मे कॉलेज क स्थापना कए बाबू लंगट सिंह पूर्ण दृढ विश्वास क संग चरितार्थ केलथि। लंगट सिंह कॉलेज क स्थापत्य लन्दन क ऑक्सफोर्ड यूनिवर्सिटी क एकटा कॉलेज क नकल अछि। एकर नकल ‘दिल्ली विश्वविद्यालय’ क अधीन हिन्दू कॉलेज सेहो केलक। कहबा लेल घोटालेबाज क घर मे स्कूल खोलनिहार राज्य सरकार एकरा विशेष कॉलेज क दर्जा देने अछि जखन कि बिहार कए दूटा केंद्रीय विश्वविद्यालय द उपकार करनिहार केंद्र सरकार लेल इ एतिहासिक स्मारक अछि, मुदा सच इ अछि जे कहियो भारतीय उच्च शिक्षाक बुलंदी पर रहल इ कॉलेज आइ अपन अस्तित्व लेल संघर्षरत अछि। एकर उपेक्षा क हद इ अछि जे यूजीसी सन संस्था कए एकर स्थापना वर्ष पता नहि अछि। ओकर वेबसाईट पर कॉलेज क स्थापना वर्ष खाली अछि जखन कि नाम सेहो संक्षिप्त मे लिखल गेल अछि, मानू लंगट सिंह कए नाम लेबा मे लाज होइत होइन। प्राचीन आ एतिहासिक शिक्षा महल लंगट सिंह कॉलेजक इतिहास आ उपेक्षा पर प्रस्तुत अछि पत्रकार नीलू कुमारी आ सुनील कुमार झा की विशेष रपट। -समदिया
कहल जाइत अछि मुश्किल किछु नहि अगर ठानि ली। ठीक एहन किछु शपथ मांगी रहल अछि बिहार क एतिहासिक आ प्राचीन महाविद्यालय मे स एक लंगट सिंह कॉलेज। कहला लेल इ राज्य सरकारक विशेष कॉलेजक दर्जा रखने अछि आ हालहि मे भारतीय पुरातात्त्विक सर्वेक्षण विभाग एकरा स्मारक घोषित केलक अछि। मुदा हकीकत इ अछि जे एकर सुंदर सन भवन खंडहर भ चुकल अछि। भवन पर छह स आठ फुट पैघ गाछ उगल अछि आ जानकारक मानि त इ भवन कखनो ढही सकैत अछि। बिहार मे धरोहरक प्रति उदासीनता नव गप नहि अछि। कईटा धरोहर नष्ट भ चुकल अछि आ कईटा नष्ट हेबाक कगार पर अछि। लंगट सिंह कॉलेज सेहो ओहि मे स एकटा कहल जा सकैत अछि।
स्मारक बनेबा लेल चलल चलल छल आंदोलन
एकरा दुर्भाग्य कहबाक चाहि बा रोचक तथ्य, मुदा लंगट सिंह कॉलेज सरकार लेल मात्र गांधी क यात्रा लेल महत्वपूर्ण स्थल छल। सरकार आ कॉलेज प्रशासन केवल गांधी स जुडल पर्यटन स्थल क रूप मे एकरा विकसित करबाक योजना तैयार क रहल छल। पर्यटन क दृष्टि स कॉलेज सुन्दर बनए रमणीय बनए ताहि लेल सरकार स टका मांगल जाइत छल। एहन मे एहि कॉलेजक इतिहास गाँधी तक जा ठहरि जाइत छल। कॉलेज क विकास, एकर गौरवशाली इतिहास क कोनो चर्च कतहु नहि होइत छल। मुदा लंगट सिंह कॉलेज क किछु उत्साही युवा जे दिल्ली आबि चुकल छलाह आ दिल्लीक कॉलेज परिसर कए देखि रोमांचित छलाह ओ ‘स्टुडेंट इनिसिएटिव फॉर हेरिटेज’ क बैनर तर प्रधानमंत्री स गप केलथि आ एहि कॉलेज क गरिमा आ इतिहास स हुनका अवगत करेलथि। एसएचआईसी क कोर्डिनेटर अभिषेक कुमार आ हुनकर दल प्रधानमंत्री स एहि कॉलेज लेल भारतीय पुरातात्विक सर्वेक्षण विभाग स गप करबाक अनुरोध केलथि। प्रधानमंत्री तत्काल अनुरोध स्वीकार क भारतीय पुरातात्विक सर्वेक्षण कए एहि बाबत एक पत्र लिखलथि जाहि मे एहि कॉलेज कए ऐतिहासिक दर्जा देबाक संभावना पर विचार करबा लेल कहलथि। भारतीय पुरातात्विक सर्वेक्षण विभाग एकरा धरोहर त घोषित क देलक, मुदा एकर संरक्षण क कोनो प्रयास एखन धरि शुरू नहि भ सकल अछि। आशंका इ जताउल जा रहल अछि जे अगर प्रयास जल्द शुरू नहि भेल त भवन ढहबाक स्थिति मे अछि आ परिसर फेर एकटा खंडहर क संरक्षणक योग्य भ जाएत।
मात्र गांधी तक एकर इतिहास समेटबाक छल साजिश
राजेंद्र बाबू स जुडल एहि कॉलेज कए गांधी तक सिमित रखबाक पाछु किछु लोक एकरा राजनीति साजिश करार दैत छथि। इ कॉलेज जहिया खोलल गेल तहियाक त गप छोडू एखनो एकटा कालेज खोलब कोनो आसान काज नहि अछि। अगर लंगट सिंह एहि लेल सामने नहि अबितथि त देश कईटा विभूति स वंचित रहि जइतै। 1975 धरि भारतीय प्रशासनिक सेवा मे एहि कालेजक सबस बेसी छात्र सफल होइत छलाह। लंगट सिंह कॉलेज तिरहुत क्षेत्र मे मात्र ज्ञान क ज्योति नहि जरेलक बल्कि सांस्कृतिक उत्थान आ सामाजिक परिवर्तन मे सेहो महत्वपूर्ण भूमिका निभेलक। मुदा के इ सोचने छल जे लंगट सिंह क नाम इतिहास क पन्ना मे स्वर्णाक्षर मे त छोडू सामान्य रोशनाई तक स नहि लिखल जाएत। कॉलेज क चर्च एलएस कॉलेज स हुए लागल आ इतिहास केवल गाँधी क चंपारण यात्रा क दौरान गाँधी-कूप तक सिमित भ गेल | गाँधी क ऐतिहासिक यात्रा क दौरान कॉलेज परिसर मे ठहरब, हुनकर स्वागत मे उमडल भीड आ छात्र द्वारा गाँधी क बग्घी अपन हाथ स खीचब कॉलेज क ऐतिहासिक महत्व भ गेल। ओतहि चंपारण यात्रा क सूत्रधार आचार्य जे.बी. कृपलानी, गाँधी कए कॉलेज हॉस्टल मे ठहरेबाक कारण बर्खास्त विद्वान आचार्य मलकानी कए लोक बिसरी गेल। राजेंद्र बाबू क कॉलेज क प्राध्यापक क रूप मे काज करब, प्राचार्य (Principal) बनब, कॉलेज क वर्तमान स्थल क चयन करबा मे हुनकर योगदान ककरो लेल चर्चा क विषय नहि रहल | इ मांग सेहो नहि उठाउल गेल जे रामधारी सिंह दिनकर स जुडल चीज एक संग्रहित कैल जाए, हुनकर नाम पर कॉलेज मे किछु स्थापित कैल जाए | कॉलेज क गरिमा बढेनिहार अनेक संस्मरण कए एकटा पुस्तकालय मे सजेबाक विचार तक ककरो नहि आयल। जखन कि लगभग पांच दशक तक बिहार नहि अपितु भारत क प्रतिष्ठाप्राप्त महाविद्यालय मे लंगट सिंह कॉलेज क नाम प्रमुखता स लेल जाइत छल। भारत क प्रथम राष्ट्रपति डा० राजेंद्र प्रसाद आ राष्ट्रकवि रामधारी सिंह दिनकर जाहि कॉलेज स संबंध रखैत छथि ओहि कॉलेज क परिचय अगर कियो इ द रहल अछि जे एहि ठाम गांधी राति बितेने छथि त निश्चित रूप स इ एकटा साजिश कहल जाइत।
‘भूमिहार ब्राहमण कॉलेज’ छल पहिने नाम
3 जुलाई 1899 कए वैशाली आ तिरहुत क संधि भूमि मे अवस्थित इ महाविद्यालय अपन प्रारंभिक दस वर्ष तक सरैयागंज क निजी भवन मे भूमिहार ब्राहमण कॉलेज क नाम स चलैत छल। जनवरी 1908 मे राजेंद्र प्रसाद कलकत्ता विश्वविद्यालय स उच्च श्रेणी मे एमए पास क जुलाई मे एहि कॉलेज क प्राध्यापक क रूप मे नियुक्त भेलाह। ओहि समय इ कॉलेज कलकत्ता विश्विद्यालय क अधीन छल। एहन मे समय समय पर निरीक्षण लेल कलकत्ता विश्यविद्यालय स अधिकारी अबैत छलाह। एहि क्रम मे कलकत्ता विश्विद्यालय क वनस्पतिशास्त्र क प्रो० डा० बहल जखन एहि कॉलेज एलाह त ओ इ देख सख्त नाराजगी व्यक्त केलथि जे कॉलेजक परिसर बहुत छोट अछि आ वर्ग दुकान क आसपास चलि रहल अछि। ओ तत्काल कॉलेज लेल पर्याप्त जमीन आ भवन क व्यवस्था करबाक लेल कहलथि। एकर बाद राजेंद्र बाबू अपन किछु सहयोगी शिक्षकक संग जमीन ताकब शुरू केलथि। आखिरकार खगड़ा गाम क जमींदार आ बाब लंगट सिंह क सहयोग स कॉलेज लेल प्रयाप्त जमीन भेटल। कॉलेज 1915 मे सरैयागंज स अपन वर्तमान जगह पर ‘ग्रीर भूमिहार ब्राहमण कॉलेज नाम स स्थान्तरित भ गेल। मुदा स्थानीय लोक क विरोध क बाद कॉलेज क नाम एकर संस्थापक बाबू लंगट सिंह क नाम पर ‘लंगट सिंह कॉलेज’ राखि देल गेल।
अपने नहि छलाह शिक्षित, समाज कए बनेलथि ग्रेजुएट
जानकी वल्लभ शास्त्री, रामबृक्ष बेनीपुरी, शहीद जुब्बा सहनी सन अनेक विभूति क नाम मुजफ्फरपुर क प्रतिष्ठा बढबैत अछि। मुदा सब स पैघ प्रेरणाक स्रोत छथि बाबू लंगट सिंह। बाबू लंगट सिंह क जन्म आश्विन मास,सन 1851 मे धरहरा, वैशाली निवासी अवध बिहारी सिंह क घर भेल। निर्धनता क अभिशाप आ जीवन क संघर्ष एहन जे लंगट सिंह साक्षर नहि भ सकलाह। लंगट सिंह महज 24 वर्ष मे जीविका क तलाश लेल घर स निकली गेलाह। पहिल काज भेटल रेल पटरी क कात बिछा रहल टेलीग्राम क खम्भा पर तार लगेबाक। इ काज मे हुनक लगन देखि आगू काज भेटैत गेल आ ओ रेलवे क मामूली मजदूर स जमादार बाब, जिला परिषद्, रेलवे आ कलकत्ता नगर निगम क प्रतिष्ठित ठेकेदार बनि गेलाह। हुनक कहानी कोनो आधुनिक फिल्म क पटकथा स कम नहि अछि। साधारण मजदूर स उदार जमींदार क रूप मे स्थापित लंगट सिंह आजुक युवा लेल प्ररेणा क स्रोत छथि। कलकत्ता क संभ्रांत समाज मे हुनका हीरो मानल जाइत छल। बंगाली समुदाय स ओ एतबा घुल-मिल गेल छलाह जे शुद्ध बंगाली लगैत छलाह। स्वामी दयानंद,रामकृष्ण परमहंस, स्वामी विवेकानंद, ईश्वरचंद विद्यासागर, सर आशुतोष मुखर्जी आदि क ओ समर्थक छलाह। मंद पडल विद्यानुराग क ओ पवित्र बीज कलकत्ता मे फूटल आ आइ एलएस. कॉलेज क रूप मे वटवृक्ष क भांति ढार अछि।
काशी हिन्दू विश्वविद्यालय मे सेहो देलथि दान
बाबू लंगट सिंह शिक्षा क विस्तार लेल सब किछु करबा लेल तैयार रहैत छलाह। पं. मदन मोहन मालवीय जी, महाराजाधिराज कामेश्वर सिंह, काशी नरेश प्रभुनारायण सिंह, परमेश्वर नारायण महंथ, द्वारकानाथ महंथ, यदुनंदन शाही और जुगेश्वर प्रसाद सिंह सन विद्याप्रेमी संग जुडि कए ओ शिक्षा क अखंड दीप मुजफ्फरपुर टा मे नहि बल्कि आन ठाम सेहो जरेबाक काज केलथि। काशी हिन्दू विश्वविद्यालय लेल सेहो लंगट सिंह टका देलथि। कहल जाइत अछि जे काशी लेल जे टका ओ देलथि ओ एल.एस. कॉलेज क भवन निर्माण लेल रखने छलाहए। अद्भुत मेधा क युग-निर्माता, एक कृति पुरुष बाबू लंगट सिंह कए बिसरी तिरहुत की परा बिहार मे शिक्षाक इतिहास लिखब कठिन अछि।
आइ हुनक दिवंगत भेल 100 साल स बेसी भ गेल मुदा तखनो हुनकर काज हुनकर सोच आ हुनकर शिक्षा-प्रेम शुभ कर्म करबा लेल प्रेरणा दैत अछि। 15 अप्रैल, 1912 कए हुनकर निधन क संग तिरहुत मे जे शून्य पैदा भेल ओ आइ धरि नहि भरल जा सकल अछि। तिरहुत खास क मुजफ्फरपुर क इतिहास बिना लंगट सिंह क चर्च केने पूरा नहि भ सकैत अछि।
कहियो छल सबस सुंदर आई भ गेल खंडहर
लंगट सिंह कॉलेज क विशाल गैस प्लांट आइ कॉलेज क गौरव गाथा क मूक गवाह अछि। एक जमाना छल जखन इ विज्ञान संकाय स ल कए पीजी रसायन विभाग तक क सबटा प्रयोगशाला मे निर्बाध गैस आपूर्ति करैत छल। आब केवल अपन निशान बरकरार रखबाक जद्दोजहद मे अछि। विशाल यंत्र क कईटा चीज चोरी भ चुकल अछि। प्रशासनिक उदासीनता क कारण यंत्र क जीर्णोद्धार क चिंता किया ककरो मे देखल जाएत। विद्वान शिक्षक सब चुटकी लैत कहैत छथि जे यंत्र क स्वरूप देखब आब एकटा ज्ञान क चीज अछि, एहन यंत्र कोनो महाविद्यालय लग नहि अछि। इ त आब अपने आप मे दर्शनीय आ अध्ययन योग्य अछि। दू दशक पूर्व इ यंत्र ठीक छल। 1952 मे एक एकड़ मे एहि गैस प्लांट क स्थापना कैल गेल छल। एकर देखरेख क जिम्मा पीएचईडी पर छल। विभाग क तीनटा कर्मी एकर संचालन लेल तैनात रहैत ठलाह। हुनका लेल परिसर मे आवास क व्यवस्था सेहो कैल गेल छल। मुदा धीरे-धीरे व्यवस्था चरमरा गेल। देश क महज तीनटा कॉलेज मे स एकटा कॉलेज लंगट सिंह कॉलेज छल जाहि ठाम लैब क संचालन लेल अपन व्यवस्था स गैस क निर्माण कैल जाइत छल। एहि ठाम केरोसीन तेल क क्रैकिंग क गैस क फॉरमेशन कैल जाइत छल। तत्कालीन प्राचार्य डा.सुखनंदन प्रसाद अंतिम बेर एकर जीर्णोद्धार क पहल केने छलाह। अगर ठीक स एकरा संरक्षित कैल जाए त इ भावी पीढ़ी लेल अध्ययन मे काफी सहायक भ सकैत अछि। ओहुना कॉलेज लेल इ अमूल्य धरोहर छी। मुदा सवाल उठैत अछि आखिर कहिया हम धरोहरक प्रति गंभीर बनब आ अपन धरोहरक संरक्षण करबा लेल सक्रिय होएब।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
HOME I Mast Gaane I Indian Snap I Facebook I CampusNama I Surkhiyan I LinkedIn I You Tube I Twitter I Launch Mantra
Photo NTPC Noida Sector 33: छठि केर भोरका अर्घ्य
नोएडा के सेक्टर 33 के एनटीपीसी मे भेल छठि पर्व केर किछ फोटो हम एहिठाम राखि रहल छी.
गाम-घर मे तं नदी- पोखर कात छठि होएत अछि मुदा शहर मे नदी काफी दूर भेलाह
Photo Noida Sector 34: छठि पर्व केर भोरका अर्घ्य
मंगलदिन भोरका अर्घ्य के संग छठि पर्व सम्पन्न भ गेल. बिहार, यूपी, दिल्ली एनसीआर के संग देश भर मे छठि पर्व मनाओल गेल. मुदा छठि पर्व खासतौर पर पूर्वी यूपी आओर बिहार सं जुड़ल लोक के महापर्व अछि.
एक तरहे देखय जाय तं
Photo Darbhanga, Muzaffarpur, Delhi: संझका छठि
अहां सभ लोकनि के छठि पर्व केर शुभकामना. आस्था केर पर्व छठि के संझका अर्घ्य सोम दिन भेल. छठि मइया के अर्घ्य द क लोक अस्त होएत सूर्य देवता के पूजा अर्चना करलखिन्ह.
एहि मौका पर कई ठाम माई-बहिन गीतनाद सेहो
एहि मौका पर कई ठाम माई-बहिन गीतनाद सेहो
छठि पूजा केर भोरका अर्घ्य
काल्हि हम हेलो मिथिला पर नोएडा केर सेक्टर 33 एनटीपीसी कॉलोनी के फोटो डालने छलहुं... आई हम नोएडा सेक्टर 34 के एकटा पार्क मे भेल छठि पूजा केर फोटो डालि रहल छी.
एहि ठाम जखन हम पहुंचलौं तखन धरि लोक सभ पार्क मे बनल घाट सं लौटनाए शुरू करि देने छलखिन्ह...ताहि लेल बेसि फोटो नहि ल सकलौं... तखनो अहां सभ लेल एक दूटा फोटो क्लिक करि लेलौं.
पहिने गेल रहतौं तं आओर नीक फोटो अहां सभ के सामने राखने रहतौं. अहां सभ सेहो हेलो मिथिला आओर मुस्कुराहट लेल अपन फोटो भेज सकय छी.
हम अहांक फोटो के एहिठाम डालि देब. अहां अपन फोटो hellomithilaa @ gmail पर भेज सकय छी.
एहि ठाम जखन हम पहुंचलौं तखन धरि लोक सभ पार्क मे बनल घाट सं लौटनाए शुरू करि देने छलखिन्ह...ताहि लेल बेसि फोटो नहि ल सकलौं... तखनो अहां सभ लेल एक दूटा फोटो क्लिक करि लेलौं.
पहिने गेल रहतौं तं आओर नीक फोटो अहां सभ के सामने राखने रहतौं. अहां सभ सेहो हेलो मिथिला आओर मुस्कुराहट लेल अपन फोटो भेज सकय छी.
हम अहांक फोटो के एहिठाम डालि देब. अहां अपन फोटो hellomithilaa @ gmail पर भेज सकय छी.
छठि केर शुभकामना ( संझका अर्घ्य केर फोटो )
अहां सभ के छठि केर शुभकामना.
एहि ठाम हम नोएडा के एनटीपीसी मे भेल छठि केर फोटो डालि रहल छी. अहां सभ सेहो अपन गाम-घर के छठि के फोटो भेजि सकय छी.
हम अहां सभ के फोटो हेलो मिथिला आओर मुस्कुराहट ब्लॉग पर डालि देब. तं देर नहि करु. अपन-अपन फोटो hellomithilaa @ gmail.com पर भेज दिअ.
एहि ठाम हम नोएडा के एनटीपीसी मे भेल छठि केर फोटो डालि रहल छी. अहां सभ सेहो अपन गाम-घर के छठि के फोटो भेजि सकय छी.
हम अहां सभ के फोटो हेलो मिथिला आओर मुस्कुराहट ब्लॉग पर डालि देब. तं देर नहि करु. अपन-अपन फोटो hellomithilaa @ gmail.com पर भेज दिअ.
वट सावित्री व्रत
सदा सुहागन रहि...सदिखन सधवा रहि... आजीवन पति के सुख मिलैत रहय... एहि लेल महिला लोकनि वट सावित्री करय छथीह. वट सावित्री व्रत जेठ मास के अमावस्या के होएत अछि.
मधुश्रावणी...कोजगरा जकां नवविवाहिता कनिया के लेल एहि व्रत के विशेष महत्व अछि. ओना तं ई पावनि देश भर मे मनाएल जाएत अछि. मुदा मिथिला मे एकर खास महत्व अछि.
नवविवाहिता सभ के तं मायका...नैहर सं एहि पावनि के लेल पूजा
जूड़ शीतल...सतुआइन केर शुभकामना
अहां सभ के मिथिलांचलक नववर्ष जुड़शीतल आओर सतुआइन केर शुभकामना. गाम घर सं बाहर रहला पर कई बेर पावनि-त्योहार के पता नहि चलैत अछि. मुदा एहि मे फेसबुक बड़ काज करैत अछि.
फेसबुक पर मिथिला-मैथिली सं जुड़ल कइटा ग्रुप अछि आओर अपन मैथिल भाई लोकनि दू-चारि दिन पहिनहिं सं शुभकामना के दौर शुरू करि दय छथिन्ह. एहि सं पता सेहो चलि जाएत अछि जे फलां
मिथिला पंचांग
गाम-घर सं बाहर रहय वाला लोक सभ के अपन मिथिला मे होए वाला पावनि- त्योहार के बारे मे कई बेर पता नहि चलि पाबए छनि. अहां सभ के सुविधा के लेल हम एहिठाम मिथिला पंचांग के फोटो स्टेट राखि रहल छी.
उम्मीद अछि जे अहां सभ एहि सं फायदा उठाएब...आब हर पावनि-त्योहार के टाइम पर मनाएब. बीच-बीच मे हेलो मिथिला पर एहि लिस्ट के देखैत रहब. जेहि सं कोनो पावनि नहि छूटय.
मिथिलाक पावनि-त्योहार : मिथिला पंचांग
तिला संक्रांति दिन कालीभूषण जी सं गप भ रहल छल. कालीभूषण जी हमर गाम केवटी... दरभंगा सं छथिन्ह. आई-काल्हि मुम्बई मे काज करय छथिन्ह. मैथिली सं हिनका विशेष लगाव छनि.
कालीभूषण जी कहलाह जे तिला संक्रांति त हर साल 14 जनवरी के होएत अछि एहि लेल ध्यान पर रहैत अछि. मुदा कई बेर एहन होएत अछि जे कइटा पावनि-त्योहार खत्म भ जाएत अछि आओर पता नहि चलैत अछि.
ओ आग्रह कएलाह जे अहां अपन हेलो मिथिला पर मिथिलाक पावनि त्योहार के तारीख... पंचाग
गामक तिला संक्रांति
बच्चा मे जखन गाम मे रहय छलौं तं तिला संक्रांति केर बड़ उमंग रहैत छल. पावनि सं पहिने चूड़ा कुटैनाए... मुरही भुजैनाय... गुड़ खरीदनाय... तिल धोनाय... सूखैनाय... तिलबा बनैनाय सभ चारि-पांच दिन पहिनहिं सं शुरू भ जाएत छल.
गाम मे पहिने उजरका तिल सं तिलबा नहि बनैत छल. करिकबा तिल के धो...सूखा ओकर छिलका हटा तखन तिलबा बनैल छल. बड़ परिश्रम लगैत छल एहिमे. आब त उजरका तिल
भगवान शनिदेव नामधुन नवाह यज्ञ
दरभंगा आई-काल्हि एकदम सं शनिदेवमय भ गेल अछि. साल के पहिल दिन सं एहिठाम भगवान शनिदेव के अखंड नामधुन चलि रहल अछि. जय शनिदेव... जय शनिदेव... जय शनिदेव के नामधुन सं पूरा इलाका गुंज रहल अछि.
टावर चौक के पास नगर निगम दफ्तर सं सटल अछि भगवानदास मोहल्ला
भाई बहिन केर प्रेमक पावनि सामा-चकेवा...
भाई-बहिन... पति-पत्नी केर प्रेमक पावनि सामा-चकेवा दिल्ली मे धूमधाम सं मनाएल गेल. दिल्ली के बिरला मंदिर वाटिका परिसर गाम-घरक आंगन-दलान मे बदलि गेल छल.
माए-बहिन के उल्लास सं भरल छल पूरा वाटिका परिसर. हम सभ सेहो एकठाम एतेक मैथिल लोक के देखि खुश छलहुं. दिल्ली मे रहितहुं गाम मे पहुंचि गेलहुं. दिल्ली मे रहय वाला नेना-भुटका-बुच्ची सभ के लेल त ई एकटा नवका अनुभव छलन्हि.
एहि ठाम आबि लोक के लगलन्हि जे ई सभ होनाए कतेक जरूरी अछि. किएक त एहिठाम आएल सय मे सं नब्बे लोक के सामा-चकेवा के बारे मे नीक सं पता नहि छलन्हि जे ई किएक मनाएल जाएत अछि.
अपन मिथिला... बिहार के लाखों लोक गाम-घर सं दूर रहय छथिन्ह. नौकरी... काम-काज के सिलसिला मे बाहर रहय के कारण बाहरे घर-द्वार... मकान बना लेने छथिन्ह... आ फेर खरीद लेने छथिन्ह.
बाहर रहय वाला लोक अपन परिवार के सेहो अपने संग राखय छथिन्ह जेहि कारण हुनकर बाल-बच्चा गाम घर मे होए वाला सामा-चकेवा... जितिया... चौरचन... मधुश्रावणी... जूड़िशीतल... कोजगरा के बारे मे नीक सं नहि जानए छथिन्ह.
दोसर के की कहल जाए अपन हाल सेहे अछि. गाम -घर स दूर... सभ किछ सं दूर... पावनि-त्योहार सं दूर. बस गर्मी छुट्टी मे टिकट मिलल त गाम गेलहुं नहि त कहीं बाहर के प्लान बनि गेल त ओहो छूटि गेल.
ई हाल हमरे नहि बाहर रहय वाला बेसि लोक के छनि. एहन अछि जे गामक छठि देखला 12-15 साल के करीब भ गेल. नौकरी मे लोक बंधि जाएत अछि. अपना ऊपर किछ नहि रहैत अछि फेर बौआ सभ के स्कूलक छुट्टी के सेहो परेशानी.
एहन मे यूथ ऑफ मिथिलाक तरफ सं दिल्ली मे सामा-चकेवा के कार्यक्रम राखल गेल. एहि के लेल यूथ ऑफ मिथिलाक भवेश नंदन जी... कृपानंद जी... प्रकाश झा जी आओर अमिताश जी के जतेक प्रशंसा कएल जाए कम होए. हिनका सभक कोशिश सं ई कार्यक्रम काफी सफल रहल.
प्रकाश झा जी कार्यक्रम के आखिर मे सामा-चकेवा के बारे मे लोक के बतौलखिन्ह. लोक सभ अचरज करैत छलाह जे आई-काल्हि के लोक प्रेम-विवाह पर एतेक एतराज जताबैत अछि...दोसर कास्ट मे विवाह पर बाधा ठाड़ करैत अछि.
हुनका सभ के एहि कहानी सं सीख लेबाक चाही. पत्नी-पति के बीच प्यार... भाई-बहिन के प्रेम सं सीखय के चाही. एहि कहानी मे प्रकृति... पर्यावरण के संरक्षण के बारे मे लोक के सेहो आगाह कएल गेल अछि.
बिरला मंदिर वाला कार्यक्रम मे सिर्फ मैथिले लोक नहि आएल छलाह... कइटा पत्रकार...आओर विदेशी लोक सेहो एहि लोक प्रथा... पावनि के बारे मे जानए लेल मौजूद छलाह.
हमरा सेहो कइटा एहन लोक सं भेंट भ गेल जिनका सं सिर्फ ईमेल... फेसबुक... चैट सं सम्पर्क छलन्हि. शेषनाथ मिश्र जी सं सेहो एहिठाम भेंट भ गेल. शेषनाथ जी फरीदाबाद सं एहिठाम आएल छलाह.
शेषनाथ जी हमर भाई जीक संगी अशोक झा जीके जीजाजी सेहो छथिन्ह. 1993-94 मे आईएमसीसी सं पढ़ाई करला के बाद हम अपन इंटर्नशिप अशोक जीके संग कएने छलहुं. हमर डेस्क इंचार्ज छलाह राष्ट्रीय सहारा पेपर मे.
त एहन कार्यक्रम के दौरान अपन लोक सभ सं भेंट भेलाह पर खुशी दोगुना भ जाएत अछि. दू-चारि पल खुशी-खुशी सं गुजरि जाएत अछि. संगहि- संग अपन जड़ि सं सेहो जुड़ल रहैत छी.
अहां सभ सं सेहो आग्रह जे दिल्ली... मुम्बई... कोलकाता... गुवाहाटी जतय रहुं अपन मिथिलाक लोक मिलि क एहन कार्यक्रम सभ करैत रहुं. हमरा सभ के सेहो बुलाबैत रहुं.
आओर ओकर जानकारी सेहो देल करु जेहि सं हम पहिनहि सं ओकरा हेलो मिथिला पर द देल करब. आओर कोनो पावनि-त्योहार कार्यक्रम के फोटो...गीत नाद होए त सेहो भेज देल करु
हम ओकरा अपन फोटो के ब्लॉग मुस्कुराहट आओर गीतनाद के ब्लॉग मस्त गाने पर डालि देल करब.
दिल्ली मे सामा चकेवा
दिल्ली मे रहय वाला मैथिल भाई-बहिन लोकनि के लेल बड़ नीक खबर अछि. आई 21 तारीख रवि दिन बिरला मंदिर मे सामा चकेवा के कार्यक्रम भ रहल अछि.
सामा चकेवा भाई बहिन के प्रेमक त्योहार अछि. गाम मे रहय छलहुं त बच्चा मे दीदी...बुआ सभ के संग हमहुं सभ शामिल भ जाए छलहुं.
सामा चकेवा कार्तिक शुक्ल द्वितीया के शुरू भ पूर्णिमा धरि चलैत अछि. एहि मे भाई आओर पति के दीर्घायु के लेल भगवान सं कामना कएल जाएत अछि.
बिरला मंदिर मे यूथ ऑफ मिथिला के तरफ सं सामा फोरन कार्यक्रम सेहो भ रहल अछि. जे एकदम सं मैथिल तौर तरीका सं होएत. ई कार्यक्रम जय मिथिला ग्रुप के लहकचहक डॉट कॉम के सहयोग सं आयोजित भ रहल अछि.
दिल्ली मे रहय वाला सभ मैथिल के एहि कार्यक्रम के लेल न्योत छनि. अहां सभ एहि कार्यक्रम के देखय लेल... एहि मे शामिल होए लेल अवश्य आबि.
सामा चकेवा कार्यक्रम के समय अछि सांझ 6 बजे. ई करीब 8 बजे राति धरि चलत. कार्यक्रम स्थल के पूरा पता अछि.
वाटिका, बिरला मंदिर, मंदिर मार्ग, नई दिल्ली- 110001
कोनो तरहक परेशानी होए त अहां सभ एहि फोन पर सम्पर्क क सकय छी.
96540-15163 आओर 90159-42074
त फेर भेंट होएत अछि बिरला मंदिर मे.
परदेस मे छठि
अपन मैथिल ...बिहारी लोक के लेल छठि सभ सं पैघ पावनि अछि. देश-विदेश मे रहय वाला लोक सभ के कोशिश रहय छनि जे कम सं होली-दुर्गापूजा आओर छठि मे गाम अवश्य जाए. अगर नहि त कम सं कम छठि मे त गाम जाए के कोशिश जरूर करए छथिन्ह.
शुरू-शुरू मे एहन होएत रहल. छठि मे गाम मे शादी-विआह जकां माहौल रहैत छल. सभ लोक कम सं कम एको-दूओ दिन के लेल गाम जरूर आबए-जाए छलखिन्ह. मुदा आब लोक अपन काम-काज सं एतेक बंधल छथिन्ह जे छठि पूजा तक मे गाम नहि जा पाबय छथिन्ह.
अहां एकरा लोक मे काम-काज के प्रति असुरक्षा के भावना... मंदी...महंगाई आओर बेरोजगारी के कारण परिवार चलाबए के टेंशन सेहो कहि सकय छी. लोक पूरा परिवार के संग आबए-जाए मे लागए वाला भारी खर्च के ध्यान मे राखि गाम जाए सं बचए सेहो चाहए छथिन्ह.
एकटा पैघ कारण आबय जाए मे बड़का परेशानी होनाए सेहो अछि. कोनो गाड़ी.. ट्रेन मे टिकट नहि मिलत. बिहार के कोनो ट्रेन होए होली...गर्मी छुट्टी...दुर्गापूजा... दिवाली आओर छठि मे टिकट मिलला पर लोक अपना के भाग्यशाली समझय छथिन्ह.
आब त लोक गाम-घर जाए के बदला दिल्ली...मुम्बई...पुणे... बंगलुरु आओर दोसर ठाम जतए रहय छथिन्ह ओतए सभ पावनि त्योहार मनाबए छथिन्ह. आब अहां के दिल्ली...मुम्बई मे छठि के दिन कनिओ नहि लागत जे बिहार सं बाहर छी.
मेट्रो आ बड़का शहर मे छठि मनाबए के अंदाज आओर नीक भ जाएत अछि. आधुनिकता के पुट मिल जाएत अछि एहि मे. सभ दिन शहर मे रहय वाला बाल-बच्चा साल मे एक दिन के लेल पावनि-त्योहार मनाबए लेल गाम जाए सं हिचकए छथिन्ह.
शहर मे बनल- बनाएल घाट मिल गेल... संस्था सभ के तरफ सं तैयार भ गेल...स्वीमिंग पुल मे या फेर पार्क मे अस्थायी पोखर टाइप के बना देल जाएत अछि. झाल-झंकार लगि गेल. सभ किछ चमचम भ जाएत अछि. साफ-सफाई के कोनो झंझट नहि.
जखन कि गाम मे नदी कात... पोखर कात घाट बनाबए...नीपए के झंझट. कई बेर घाट के लेल झगड़ा-झंझट. आओर आई-काल्हि मजदूर सभ के पलायन के कारण जन सभ मिलनाएओ मुश्किल. एहन मे लोक दू-चारि दिन लेल घर जा सेहो निश्चिंत नहि रहि पाबए छथिन्ह.
आजुक लोक अपन परिवार के संग बाहरे रहय छथिन्ह त हुनकर बाल-बच्चा... नेना- भुटका सभ ओहि ठाम के रंगत मे रंगि चुकल रहय छथिन्ह. आब जेहि ठाम रहय छथिन्ह... ओ चाहए छथिन्ह ओहि ठाम पावनि त्योहार मनाबए के.
एहन मे फंसि जाए छथिन्ह ओ सिंगल नौकरी करय वाला लोक... छात्र सभ... छोट परिवार वाला लोक जिनका ओहिठाम छठि नहि होए छनि. हुनका लेल छठि बस आओर दोसर पावनि के तरह गुजरि जाए छनि. मन भेल त बस कोनो घाट पर जा क पूजा देखि क चलि आबए छथिन्ह.
दोसर के की हम अपन गप करि त हमरो संग सेहे हाल अछि. काल्हि संझका अरक... अर्घ्य के समय दफ्तर मे छलहुं. भोरका मे नहि रहल गेल त पास के एनटीपीसी कॉलोनी मे जाs क छठि देखि क आबि गेलहुं. मुदा सभ सं पैघ सवाल ई कि प्रसाद किनका सं मांगल जाए. ओहिना चलि अएलहुं.
ओ त छठि मईया के कृपा सं एकटा जान-पहचान वाला व्यक्ति प्रसाद सांझ मे द गेलाह त ग्रहण कएलहुं. नहि त गाम-घर दिस त कोई पांच-दस दिन बाद मे प्रसाद लsक अएता त ग्रहण करतौं. बाहर रहला के ई त कष्ट छै. आम लोक के लेल सेहो प्रसादक व्यवस्था होबाक चाही.
छठि के आओर फोटो अहां मुस्कुराहट पर देख सकय छी
छठि के शुभकामना...
पूर्वांचल आओर बिहार के लोक के सभसं बड़का पावनि छठि पर अहां सभ के शुभकामना. छठि आब बिहार...यूपी टा मे नहि जतय-जतय बिहार-यूपी के लोक रहय छथिन्ह ओतए मनाएल जाएत अछि.
आब त दिल्ली आओर मुम्बई मे सेहो छठि खूब धूमधाम सं मनाएल जाएत अछि. दिल्ली मे यमुना नदी आओर मुम्बई मे समुद्रक कात मे बिहारी-यूपी के लोकक जनसमुद्र अहां के देखा जाएत.
एहि बेर छठि के संझका अर्ध्य...अरक 12 तारीख शुक्रदिन आओर भोरका अर्ध्य 13 नवंबर शनि दिन अछि. 10 तारीख के नहाए खाए छल... आई 11 तारीख गुरुवार के खरना अछि. एक तरह सं छठि खरना सं शुरू भ जाएत अछि.
खरना के दिन सांझ मे गुड़ सं बनल खीर..रोटी आओर फल के प्रसाद लs व्रती के 36 घंटा तक चलय वाला निर्जला व्रत शुरू होएत अछि.
अगिला दिन नदी आ पोखर मे ठाड़ भ डूबैत सूर्य के अरक देल जाएत अछि आओर एकर दोसर दिन भोर मे सेहो नदी-पोखर मे ठाड़ भ उगैत सूर्य के अर्घ्य देल जाएत अछि. उगैत सूर्य के अर्घ्य देबय के संग नारियल...केरा...दोसर फल... ठेकुआ...भुसवा के प्रसादक ग्रहण करय के संग व्रत खत्म होएत अछि.
छठि पावनि मे साफ-सफाई...शुद्धता के विशेष ध्यान राखल जाएत अछि. एकर तैयारी मास दिन पहिने सं शुरू भ जाएत अछि. ठेकुआ...भुसवा के लेल गेहूं-चावल के धोनाए...सुखेनाए... ओकरा नीक सं पूजा घर मे रखनाए... पूजा के सामान सभके नून के संपर्क सं बचा के रखनाए.
गाम-घर मे त लोक पूजा के गेहूं-चावल मशीन मे पीसाबय सं बचय छथिन्ह...घर मे खुद पीसए छथिन्ह. अगर मशीन... आटा मिल मे पीसएबो करय छथिन्ह त एक दिन तय करि देल जाएत अछि ओहि दिन मशीन के नीक सं धो-धा क सिर्फ पूजा के गेहूं-चावल पीसल जाएत अछि.
पूजा के तैयारी के लेल घरक सभ सदस्य के नवका कपड़ा खरीदनाए...महिला सभ के लेल चूड़ी...लहठी आओर श्रृंगारक दोसर सामना खरीदनाए होएत अछि.
चूंकि छठि सं पहिने दीपावली आओर दुर्गापूजा होएत अछि... एहि लेल कहि सकय छी कि मास दिन पहिने सं बाजार मे चहल-पहल बनल रहैत अछि. छठि पावनि के लेल केरा...नारियल...दोसर फल...अरुआ...सुथनी... हल्दी...अर्कक पात...टाब नेबो...कुसिआरक खरीदारी होएत अछि प्रसाद के लेल.
छठि पावनि मे एहि प्रसाद के आ त परात आ फेर छीट्टा...सूप...डगरा आओर कोनिआ मे राखि क पूजा कएल जाएत अछि. नवका कच्चा बांस के बनल एहि सामान के नीक सं धो-धा के राखल जाएत अछि.
एहि बेर बाजार मे महंगाई के असर सेहो देखा रहल अछि. ओना सं पहिनहि सं सभ चीज के रेट हाई अछि मुदा बिहार मे चुनाव आओर पावनि सभ के लsक दाम आओर चढ़ल अछि.
छिट्टा..डगरा के दाम एहि बेर सय-सय रूपया तक चलि गेल अछि.... केरा 200 सं चारि सय टाका तक घौर मिल रहल अछि. बाजार मे ओना खूब केरा गिरल अछि...मुदा रेट कम नहि भ रहल अछि.
(Photos:Hasan Jawed)
एकटा बात आओर ई जे छठि के समय छठि मईया के गीत सभ के कैसेटक...सीडी...एमपी थ्री के मांग सेहो बढ़ि जाएत अछि. जतए जाउ छठि के गीत सुनए लेल जरूर मिल जाएत. ओहि मे शारदा सिन्हा जीक गीत त जरूर.
आमतौर पर कहल जाएत अछि जे लोक उगैत सूर्य के गोर लागैत अछि...चढ़ैत चीज के दुनिया प्रणाम करैत अछि. मुदा छठि एहन पावनि अछि जेहि मे डूबैत सूर्य के सेहो प्रणाम कएल जाएत अछि.
त अहां सभ के लेल ई छठि सभ तरह सुख-समृद्धि ल क आबय... छठि मइया सं इहे कामना अछि.
अपन त हर दिन वैलेंटाइन डे
दुनिया भर के लड़का-लड़की के आजुक दिन वैलेंटाइन डे के कई दिन सं इंतजार छल. प्यार के इजहार... फूल... चाकलेट... गिफ्ट देनाय मिलनाय-जुलनाय भेल. मुदा कि प्रेम के लेल एकहि दिन तय अछि. अपन लेल त हर दिन वैलेंटाइन. हर दिन प्यार के इजहार. हर दिन मिलनाय-जुलनाय. प्रेम करनाय.
अहां रोज प्रेम... प्यार करिकs देखिऔ... दुनिया कतेक रंगीन लगैत अछि. अहांक दुनिया देखए... सोचए के नजरिया बदलि जाएत. अहांक पर्सनालिटी मे एकटा नवका रौनक दिखत. एकटा नवका ऊर्जा मिलत. आत्म-विश्वास मिलत. चेहरा खिलल-खिलल रहत. मुसकी छाएल रहत. ककरो सं प्यार करि कs त देखिऔ दुनिया कतेक सुन्दर लगैत अछि. सभ किछ सुन्दर-सुन्दर लागत. कोनो काज करय मे उत्साह जागत. कोनो परेशानी... समस्या अहांक राह नहि रोकत.
बस एक बेर अहांके अपन नजर... सोचय के तरीका मे प्रेम लाबय पड़त. अहां ककरो तरफ मुस्कुरा कs त देखिऔ. अपन हाथ बढ़ा कs त देखिऔ. ककरो अपन बना कs त देखिऔ. मुदा एहि प्रेम मे सिर्फ प्रेम होबाक चाही. प्रेम मे बड़का ताकत होएत अछि. जखन प्रेम मे होएब अहांक नजर मे एकटा गजब के चमक रहत. आओर जखन तक प्रेमक चमक अहांक संग रहत. अहांक लेल हर रोज वैलेंटाइन डे बनल रहत.
अहां रोज प्रेम... प्यार करिकs देखिऔ... दुनिया कतेक रंगीन लगैत अछि. अहांक दुनिया देखए... सोचए के नजरिया बदलि जाएत. अहांक पर्सनालिटी मे एकटा नवका रौनक दिखत. एकटा नवका ऊर्जा मिलत. आत्म-विश्वास मिलत. चेहरा खिलल-खिलल रहत. मुसकी छाएल रहत. ककरो सं प्यार करि कs त देखिऔ दुनिया कतेक सुन्दर लगैत अछि. सभ किछ सुन्दर-सुन्दर लागत. कोनो काज करय मे उत्साह जागत. कोनो परेशानी... समस्या अहांक राह नहि रोकत.
बस एक बेर अहांके अपन नजर... सोचय के तरीका मे प्रेम लाबय पड़त. अहां ककरो तरफ मुस्कुरा कs त देखिऔ. अपन हाथ बढ़ा कs त देखिऔ. ककरो अपन बना कs त देखिऔ. मुदा एहि प्रेम मे सिर्फ प्रेम होबाक चाही. प्रेम मे बड़का ताकत होएत अछि. जखन प्रेम मे होएब अहांक नजर मे एकटा गजब के चमक रहत. आओर जखन तक प्रेमक चमक अहांक संग रहत. अहांक लेल हर रोज वैलेंटाइन डे बनल रहत.
हमर ईमेल:-hellomithilaa@gmail.com
मिथिलाक लोकपर्व सामा चकेवा
छठि के भोरका अर्घ्य के दिन सं अपन मिथिला मे एकटा पावनि मनाएल जाएत अछि सामा-चकेवा. सामा-चकेबा के अहां मिथिलांचल के एकटा खास लोकपर्व कहि सकैत छी. सामा-चकेवा अहां के आओर दोसर ठाम देखय लेल नहि मिलत.
बच्चा मे गाम मे बहिन सभ के सामा-चकेवा पावनि के मनाबैत देखैत छलहुं. एकरा अहां सामा-चकेवा खेलैत सेहो कहि सकय छी. ओना त ई पावनि लड़की-महिला सभ के अछि... मुदा बच्चा मे ओहि मे हमहुं सभ शामिल भs जाएत छलहुं. मुदा शुरू मे एकरा बारे मे विस्तार सं ओतेक नहि मालूम छल. सामा-चकेवा नाटक देखला के बाद काफी किछ जानए लेल मिलल.
सामा चकेबा भाई-बहिनक प्रेमक पावनि अछि. अहि मे सामा-चकेवा... सतभइया... बृंदावन... चुगला... ढोलिया बजनिया... वन तितिर ... पंडित आओर दोसर मूर्ति खिलौना सं खेलल जाइत अछि... सन स बनल चुगला के जलायल जाइत अछि... सामा चकेवा भोरका छठि के शुरू भs कार्तिक पूर्णिमा के दिन तक खेलल जाएत अछि आओर विसर्जन करि देल जाइत अछि.
सामा चकेवा के बारे मे कहल जाइत अछि जे सामा भगवान श्रीकृष्ण के पुत्री श्यामा छलीह. ओ अपन पिताक शाप के कारण चिड़य बनि गेल छलीह. कहल जाइत अछि जे भगवान श्रीकृष्णजी के बेटी श्यामा... सामा के जंगल में खेलय के शौक छलन्हि... अपन एहि प्रकृति सं जुड़ल रहय के शौक... फूल पत्ती... पक्षी सं खेलय के शौक के लेल ओ हर दिन पौ फूटतहिं जंगल दिस चलि जाइत छलीह. सामा के प्रकृति सं जुड़य... गाछ-बृक्ष... पशु-पक्षी सं खेलय के ई बात चुगला...चूड़क के नीक नहि लागल. ओ श्रीकृष्णजी के पास जा क सामा के बारे मे उल्टा पुल्टा बात बता देलक. एहि पर खिसियाक भगवान कृष्ण सामा के चिड़य बनि जाइ के शाप दs देलथिन्ह. जेहि सं सामा चिड़य बनि गेलीह.
जखन एहि बातक पता सामा के भाई के लगलन्हि. त ओ अपन बहिन के शाप सं मुक्त करय आ वापस लाबय लेल लगि गेलाह. ओ तप करय लगलाह. हारि कs भगवान के कहय पड़लन्हि जे कार्तिक मास के अहांक बहिन अयताह आओर पूर्णिमा के दिन विदा भय जएताह. ताहि दिन सं भाई- बहिनक प्रेमक.. स्नेहक ई पावनि... सामा चकेबा के रूप में मनावल जाइत अछि.
एहि पावनि मे सामा-चकेवा के मूर्ति लs क आठों दिन सामा चकेवा खेलल जाएत अछि. एहि मे एकटा आओर बात अछि जे ई शाम के बाद खेलल जाएत अछि. सामा चकेवा के गीत गाएल जाएत अछि.
हमर ईमेल:-hellomithilaa@gmail.com
Subscribe to: Posts (Atom)


text:
बिहार एक बेर फेर पितियउत लेल सहोदर स भिन्न होइत नेता क शिकार बनल। बिहारक नेता मे इ संस्कार पुरान अछि। कांग्रेसी सरकार मे त इ होइत रहल, मुदा गैर कांग्रेसी सरकार जहिया जहिया बनल इ रोग बनल रहल। इतिहास पर नजरि दी त बिहारक पहिल गैर कांग्रेसी सरकारक सेहो बिहारहित कए नजरअंदाज क एहिना राष्ट्रिय नेताक दबाव मे अपदस्त भ गेल छल। किछु लोकक इ कहब अछि जे कर्पूरी ठाकुर क सरकार सेहो स्थानीय नहि बल्कि दिल्ली क नेताक कारण गेल। राजनीतिज्ञ जानकार क कहब अछि जे 60 क दशक मे जखन बिहार क पहिल गैरकांग्रेसी सरकार मजबूत स्थिति मे छल, तखनो राममनोहर लोहिया क जिद बिहारहित पर भारी पडल आ बिहारक पहिल गैरकांग्रेसी सरकार सत्ता स अलग भ गेल। बिहारहित कए नजरअंदाज राष्ट्रिय पार्टी समय-समय पर करैत रहल। जेकर कारण बिहार क विकास सेहो प्रभावित भेल। श्रीबाबूक बाद सरकार आ विकास दूनू स्थायी नहि रहल। बिहारक लोक क मत या बिहारक नेताक मत दिल्ली लेल कहियो मायने नहि रखलक। दिल्ली कए जखन जेना भेल बिहार क भविष्य लिखैत रहल।
एहन मे निश्चित रूप स राजग बिहारक विकास क नाम पर सत्ता मे आयल। एहि मे कोनो बहस नहि भ सकैत अछि जे बिहारक विकास मे सुशील मोदीक महत्वपूर्ण योगदान अछि। नीतीश कुमार आ सुशील मोदीक जोड़ी पहिल बेर दिल्ली कए इ बतेबा मे सफल रहल जे आब बिहारक भविष्य बिहार क लोक आ नेता लिखत। पिछला सात साल मे इ कई बेर देखार भेल। एकर असर सेहो देखबा लेल भेटल, बिहार हर मामला मे आगू बढल।
मुदा पिछला किछु दिन स इ साफ देखबा लेल भेटल जे पितियउत लेल सहोदर क अपमान करबाक पुरान परंपरा फेर जीवित भ गेल। नरेंद्र मोदी क नाम पर एक बेर फेर राष्टÑीय दलक बिहारी नेता अपन बिहारहित क बलि द देलथि। बिहार मे भाजपा आ जदयू क बीच कोनो प्रकारक मतभेद नहि रहल। मतभेद छल त राष्ट्रिय स्तर पर, सेहो नरेंद्र मोदी क नाम पर। नरेंद्र मोदी विरोध पार्टीक भीतर सेहो अछि, मुदा बिहार क नेता दिल्ली लेल पटनाक आलोचना करबा मे कोनो परहेज नहि केलथि। दोसर दिस जदयू क किछु नेता सेहो भाजपा क राष्ट्रिय नेता कारण राज्य स्तरक नेता क योगदान कए नजरअंदाज करैत रहलाह। गठबंधन पर प्रहार करैत रहलाह। ओ बिसरि गेलाह जे बिहारक सत्ता कोनो राष्टÑीय नेता लेल नहि भेटल अछि। बिहारक जनता इ बुझि गेल अछि जे आजादीक बाद देश मे कईटा पैघ आ शक्तिशाली नेता भेल, मुदा के की बिहार लेल केलक, फेर देशक नेता लेल बिहार क गठबंधन कए दांव पर लगा देब कोनो अर्थ मे जदयू क उचित डेग नहि कहल जा सकैत अछि। दूनू दलक किछु नेता क एहि बयानबाजी स कार्यकर्ता मे गलत संदेश गेल जेकर असर पहिने मुख्यमंत्रीक सभा मे हंगामा आ बाद मे महराजगंज चुनाव मे देखल गेल। अपन सरकारक मुख्यमंत्री क सभा मे हंगामा आ अपन गठबंधनक नेता कए बदला मे विरोधी दल कए वोट देब इ तय क देने दल जे भाजपा लेल आब राज्यहित कोनो स्थान नहि रखैत अछि आ ओ बिहार क बलि देबा लेल तैयार अछि। आखिर देश लेल बिहार कए कहिया तक दांव पर लगबैत रहत एहन नेता और कार्यकर्ता। बिहार लेल भेटल जनादेश देश क लेल कहिया तक उपयोग होइत रहत। बिहारहित कए दूनू दल अपन अपन व्यवहार स नजरअंदाज केलथि। बिहार क जनादेश पर नरेंद्र मोदीक जयकार बिहार भाजपाक किछु नेता क ओहि राष्ट्रिय नीतिक प्रभाव रहल जे आजादीक बाद लगातार बिहार मे चलैत रहल। बिहारक नेता इ बिसरि गेलथि जे देश त आगू बढैत रहल, मुदा बिहार बीमारू भ गेल। बिहार क विकास देश क विकास स कहियो नहि जुड़ल। इ साबित भ चुकल अछि। मुदा पिछला सात साल मे भाजपा-जदयू सरकार इ जरूर साबित क देलक जे बिहार अगर विकास करत त भारत महाशक्ति बनि सकैत अछि। महामंदी क एहि कालखंड मे देशक आर्थिक हालत कए बचेबा मे बिहार क योगदान उल्लेखनीय अछि। एहन मे बिहार मे टूटल गठबंधन निश्चित रूप स बिहार अहित मे अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
एहि संगोष्ठी के आयोजन मिथिला राज्य निर्माण सेना (मिरानिसे) के तरफ सं कएल गेल.
मिथिला राज्य निर्माण सेना के एहि संगोष्ठी में बीजेपी के
राष्ट्रीय उपाध्यक्ष प्रभात झाजी एकटा वेबसाइट www.mrns.in के लोकार्पण सेहो करलखिन्ह.
मिरानिसे के संजीव सिन्हा जी एहि बेरक संगोष्ठी मे सभ पार्टी...संगठन सं जुड़ल लोक के एक मंच पर लाबय के कोशिश कएलखिन्ह. एहि के लेल संजीव जी बधाई के पात्र छथिन्ह.
मुदा एहि मे बेसि बीजेपी सं नेता शामिल भेलाह. संगोष्ठी मे दरभंगा सं बीजेपी एमपी सांसद कीर्ति झा आजाद, बीजेपी एमएलए संजय सरावगी, गोपालजी ठाकुर के संग पूर्व सांसद राजेश रंजन उर्फ पप्पू यादव सेहो शामिल भेलाह.
साहित्यकार शेफालिका वर्मा जी सेहो एहि संगोष्ठी मे मौजूद छलीह.
मिथिला राज्य के मांग के लsक सभ प्रतिनिधि अपन-अपन विचार राखलखिन्ह. अगर सच मे अलग राज्य चाही तं मिथिला-मैथिली लेल काफी किछ करय के जरूरत अछि.
सभ गुट- संगठन के आपसी भेदभाव-टकराव के अलग राखि एक संग आगां बढ़य के जरूरत अछि.
मैथिली के कम सं कम मिथिला में अनिवार्य करय के जरूरत अछि.


text:
उच्च शिक्षा लेल जाहि प्रकार स बिहार मे हंगामा मचल अछि आ केंद्रीय विश्वविद्यालय लेल जाहि प्रकार स राज्य आ केंद्र मे तनाव देखल जा रहल अछि, इ सब सोचबा लेल मजबूर क रहल अछि जे की सही मे बिहार कहियो शिक्षा क केंद्र छल आ की बिहार फेर शिक्षाक केंद्र भ सकैत अछि? की नालंदा स जे यात्रा शुरू भेल छल ओ यात्रा नालंदा पर जा कए रूकत या आगू बढत। की ‘बेरोजगार पैदा करबाक क फैक्ट्री’ क नाम स मशहूर भ चुकल बिहारक विश्वविद्यालय रोजगार क बाट देखेबा मे कामयाब होएत। फेर स ओहि मुकाम तक पहुचबा लेल इ बुझब बेसी जरूरी अछि जे हम ओहि मुकाम स नीचा कोना आबि गेलहुं। की बिना ओ कारण बुझने बिहार मे शिक्षा क विकास क नारा देनिहार शिक्षा क क्षेत्र मे बिहार कए फेर स अगिला पांति मे ढार क सकताह। किछु एहने सवालक उत्तर तकैत पत्रकार सुनील कुमार झा क शोधपरक आलेख अछि जे इ बुझबा मे मददगार होएत जे बिहार मे कोना कालखंड क संग शिक्षा क स्तर खंडित होइत गेल।…. समदिया
———————————————
बिहार, ओ जमीन जाहि ठाम सत्ता अस्त्र-शस्त्र स बेसी ज्ञान स बदलैत रहल अछि। चाणक्य होइत बा महेश ठाकुर एहि जमीन पर कईटा एहन उदाहरण अछि जाहि स इ प्रमाणित होइत अछि जे सत्ता हथियार स नहि ज्ञान स पाउल जाइत अछि। एहन मे समाज मे ज्ञान क प्रसार सत्ता लेल हरदम खतराक कारण रहैत अछि। बहुत लोकक मानब अछि जे मगध कए मूर्ख बना ओकरा पर राज करबाक नीतिक तहत सन् 1123 मे बख्तियार खिलीजी नालंदा विश्वविद्यालय कए बर्बाद क बिहार क शिक्षा क संस्कृति कए तबाह करि देने छल। मुगल हुए बा अंग्रेज या फेर आजाद भारत मे लोकतांत्रिक नेता सब शिक्षा कए केवल गर्त मे ल जेबाक काज केलथि। अंगुरी पर गिनबा योग्य नाम भेटत जे बिहार मे शिक्षा लेल किछु केलथि बा करबाक प्रयास केलथि।
बख्तियार खिलीजी क इ नीति एतबा कारगर साबित भेल जे बंगाल जीतलाक बाद अंग्रेज सेहो एहि इलाका पर ओकर नीति कए जारी रखलक। बागी बिहार मे शिक्षा क विकास काफी कम गति स भेल जाहि स बिहार देशक आन हिस्सा स पाछु होइत गेल। 1608 मे जखन ईस्ट इन्डिया कम्पनी क फरमान लकए अंग्रेज हाकिन्स भारत आयल छल तखने ओकरा एहि जमीनक इतिहास बता देल गेल छल। 1813 मे जारी कंपनी चार्टर क अनुसार देशज भाषा आ विज्ञान क विकास लेल पैघ राशि जारी भेल, मुदा बिहार क राशि कए कलकत्ता, बांम्बे आ मद्रास रेजिडेंसी कए देल गेल। यूरोपिय ज्ञान आ अंग्रेजी पढाई लेल बिहार मे केवल एकटा स्कूल क चयन भेल, जे भागलपुर स्कूल छल।
1835 मे राजा राम मोहन राय आओर लॉर्ड मैकाले स प्रभावित भ लॉर्ड बेंटिक बिहार मे अंग्रेजी शिक्षा कए बढाबा देबा लेल प्रयास केलथि। बिहारशरीफ आ पूर्णिया मे अंग्रेज़ी शिक्षा केन्द्र क स्थापना भेल। अंग्रेजी कए बढाबा देबा लेल एकर जानकार कए सरकारी नौकरी मे राखए जा लागल। 1854 मे बिहार मे शिक्षा क प्रगति लेल अंग्रेज एकटा कमेटी गठित केलक जाहि स शिक्षा क उन्नति पर कार्य हेबाक छल, मुदा एकरा दुर्भाग्य कहल जाए या किछु आओर 1857 क क्रांति क बाद फेर ओ कमेटी दिस ककरो ध्यान नहि गेल। लोक लड़ाई क बीच पढाई कए बिसरैत गेल।
ओना दरभंगा महाराज उत्तर बिहार लेल अपन स्तर स अंग्रेजी स्कूल खोलबाक योजना तैयार केलथि। जेकर बावजूद 1899-1900 क दौरान बिहार मे अवर प्राथमिक स्कूलक संख्या महज 8978 छल। पटना विश्वविद्यालय सेहो 1917 मे जा कए स्थापित भ सकल।
आजादीक बाद राजनेता सेहो अंग्रेज क राखल नीव पर महल ढार करबाक स पाछु नहि रलाह। उपर स राजनैतिक अराजकता आ मुख्यमंत्री क आवाजाही क सबस बेसी असर शिक्षा पर देखल गेल। शिक्षाक स्तर मे समतलीकरण एहन भेल जे पटना विश्वविद्यालय जे देशक सातम पुरान विश्वविद्यालय छी, ओकर गरिमा तक ख़त्म भ गेल। आजादीक बाद बिहार मे शिक्षा पर पहिल पैघ चोट भेल केबी सहाय युग मे। 1967 मे केबी सहाय शिक्षा लेल ‘’सब धन 22 पसेरी’’ क फार्मूला अपनेलथि। सहाय बिहार क प्राथमिक स ल कए उच्च शिक्षा तक कए तहस-नहस क देलथि। इ बिहार मे आजादी क बाद शिक्षा लेल सबस खराब समय कहल जा सकैत अछि। ओ राज्य मे नव विश्वविद्यालय खोलबाक संगहि ओकरा लेल निजी कालेज कए आंखि मूंदि कए सरकारी मान्यता दैत गेलाह। एहि प्रकार स ओ कॉलेजक प्रतिष्ठा कए गर्त मे खसा देलथि। हुनक एहि नीति कए बाद मे जगन्नाथ मिश्र अंतिम मुकाम तक ल गेलाह। ज्ञात हुए जे केबी सहाय क कार्यकाल स पहिने बिहार मे केवल दूटा यूनिवर्सिटी छल। हुनक कार्यकाल मे भागलपुर, रांची आ मगध यूनिवर्सिटी बनल। एहि विश्वविद्यालय लेल ओ निजी कॉलेज सब कए एक दिस स सरकारी मान्यता दैत गेलाह, जाहि स कॉलेज क बीच अंतर मिटाइत गेल आ नीक कॉलेज सबक स्थिति सेहो दोयम दर्जा क होइत गेल।
कॉलेज आ विश्वविद्यालय मे अराजकता आ गुंडागर्दी संयुक्त विधायक दल सरकार आ बिहार आन्दोलन क दौरान शुरू भेल। 1969 मे परीक्षा क दैरान चोरी करबाक मांग करि रहल छात्र कए जिगर क टूकडा कहि सत्ता पर पहुंचल महामाया प्रसाद बिहार मे पहिल बेर गैर कांग्रेसी सरकार क मुखिया भेलाह। हुनक मंत्रिमंडल मे समाजवादी पार्टी क नेता कर्पूरी ठाकुर शिक्षा मंत्री बनलाह। ओ एकटा अजीब सन आदेश पारित केलथि जेकर नासूर एखन धरि बिहार कए कना रहल अछि। ओहि आदेशक अनुसार मैट्रिक मे पास करबा लेल अंग्रेजी अनिवार्य विषय नहि रहल। ताहि समय मे लोक “पास विदाउट इंगलिश” कए कर्पूरी डिविजन नाम देलक फलतः शिक्षा मे अंग्रेजी क स्तर एतबा खसल जे आइ धरि बिहारक छवि ओहि स अपना कए दूर नहि क सकल अछि।
ओना 1972 मे जखन कांग्रेस क केदार पाण्डेय क सरकार बनल त ओ शिक्षा क स्तर उठेबाक प्रयास केलथि आ महामाया बाबूक जिगर क टुकडा सब कए सुधारबाक लेल किछु कठोर निर्णय लेलथि। पांडेय सरकार विश्वविद्यालय क जिम्मा अपन हस्तगत कैल आ सख्त आईएएस अधिकारी कए कुलपति आ रजिस्टार क पद पर बहाल केलक। एकर असर सेहो भेल। विश्वविद्यालय स गुंडाराज खत्म भेल। परीक्षा आ कक्षा बंदूक क साया मे सही मुदा सुचारू भेल। बिहार मे शिक्षा क संस्कृति पटरी पर लौट रहल छल, तखने केंद्र राजनीतिक मजबूरी मे केदार पांडेय कए मुख्यमंत्री पद स हटा देलक। एकर बाद संपूर्ण क्रांति क दौर आबि गेल आ विश्वविद्यालय अध्ययन स बेसी राजनीतिक मंच भ गेल। शिक्षा क सबटा व्यवस्था संपूर्ण क्रांति मे ध्वस्त भ गेल।
बिहार मे अगर शिक्षा क समाधी बनेबाक श्रेय ककरो देल जा सकैत अछि त ओ जगन्नाथ मिश्र क नाम होएत। जगन्नाथ मिश्र कहबा लेल कनिक कनिक दिन लेल तीन बेर मुख्यमंत्री भेलाह, मुदा हुनक नीति पीढी क पीढी प्रभावित करबा योग्य रहल। ओ केबी सहाय क नीति कए आगू बढबैत जाहि कॉलेज लग भवन तक नहि छल तेहन कॉलेज सब कए सरकारी घोषित क विश्वविद्यालय पर बोझ बढा देलथि। संगहि नीक आ अधलाह मे अंतर एतबा मिटा देलथि जे कोनो कॉलेज अपना कए कम आंकबा लेल तैयार नहि रहल। उपर स उर्दू कए दोसर राजभाषा क दर्जा द भाषाई शिक्षा कए राजनीतिक रंग सेहो प्रदान क देलथि। बिहार देश क पहिल राज्य भ गेल जाहि ठाम दोसर राजभाषा कए मान्याता भेटल।
डॉ साहेब स प्रसिद्ध जगन्नाथ मिश्र अपन तीनू कार्यकाल मे शिक्षा विभाग कए अपन राजनीति स्वार्थ क पूर्ति लेल उपयोग केलथि। हुनकर कार्यकाल मे शिक्षण संस्थान राजनीतिक अखाडा भ गेल। डा मिश्र टूटपुन्जिया कालेज सब कए विस्वविद्यालय क मान्यता दिया ओकर शिक्षक सब कए मनचाहा नीक कॉलेज मे पदसथापित करा देलथि। जाहि स प्रतिष्ठित कॉलेजक पढाई प्रभावित भेल। दोसर यूनिवर्सिटी बिल मे संसोधन करि कए बिहार क युनिवेर्सिटी सबहक पहचान ख़त्म क देलथि। नवका यूनिवर्सिटी बिल मे कोनो यूनिवर्सिटी क कर्मचारी कोनो यूनिवर्सिटी मे अपन स्थानांतरण करवा सकैत अछि। जग्ग्न्नाथ मिश्र अपने सबस पहिने एहि बिल क फायदा उठेलाह। ओ बिहार विश्वविद्यालयक एलएस कॉलेज स अपन तबादला पटना विश्वविद्यालयक बीएन कॉलेज मे करा लेलथि। एकर संगहि अपन किछु खास लोकक तबादला सेहो मनपसंद कॉलेज मे करबा देलथि। एहि संशोधन स छोट कॉलेजक शिक्षक पैघ कॉलेज मे चल गेल, मुदा ओहि स बेसी खतरनाक इ रहल जे बहुत अयोग्य शिक्षक बढिया कॉलेज मे जा ओकर प्रतिष्ठा कए खत्म क देलथि। एहन बहुत शिक्षक नीक कॉलेज पहुंच गेलाह जे कहियो न कक्षा लेने छलाह आ नहि प्रयोगशाला गेल छलाह। एहि स योग्य शिक्षक सब मे तनाव बढ़ब शुरू भेल आ ओ पढेनाई कम करैत गेलाह। जगन्नाथ मिश्र क कार्यकाल कुर्सी तबादला लेल सेहो प्रसिद्ध अछि। हुनकर कार्यकाल मे जखन कोनो नीक कॉलेज मे शिक्षक लेल जगह नहि रहैत छल त आन कॉलेज लेल आवंटित शिखक कोटा मे स एकटा पद ओहि प्रसिद्ध कॉलेज कए द देल जाइत छल। एहन उदाहरण देशक कोनो आन राज्य मे भेटब मुश्किल अछि।
1969 स 1990 तक बिहार मे शिक्षा एतबा गर्त मे पहुंच गेल छल जे लालू लेल बहुत किछु करबाक स्कोप नहि रहल। ओ चरवाहा विद्यालय क रूप मे दलित समाज क लोक कए आगू उठेबाक काज केलथि, हुनक नारा छल- घोंघा चुनने वालों, मूसा पकड़ने वालों, गाय-भैंस चराने वालों, शिक्षा प्राप्त करो । मुदा हुनकर इ योजना सेहो राजनैतिक अस्थिरता आ सत्ता परिवर्तन क कारण खटाई मे चल गेल। शिक्षा क हालत बद स बदतर होइत गेल। लालूक राज मे विद्यार्थी पलायन एकटा नव शब्द आयल। उदारवाद क बाद रोजगारपरक शिक्षा लेल बिहारक छात्र आन राज्य लेल पलायन शुरू केलक, जाहि स बिहार कए पैघ आर्थिक क्षति सेहो भेल।
2005 मे नीतीश राज आयल। विकास क नाम पर भेटल वोट स नीतीश सब क्षेत्र मे विकासक गप केलथि। उम्मीद जगल जे शिक्षा क क्षेत्र मे सेहो विकास होएत। मुदा पिछला सात मे शिक्षा क क्षेत्र मे कोनो खास काज नहि देखा रहल अछि। शिक्षकक नियुक्ति त भ रहल अछि, मुदा शिक्षाक स्तर नहि सुधरि रहल अछि, बल्कि एकटा एहन शिक्षित जमात पैदा भ रहल अछि जे मूर्ख होएत।
कुल मिलाकए महामाया प्रसाद स ल कए नीतीश कुमार तक पालतुकरण क नीति अपनाकए विश्वविद्यालय कए अपन राजनैतिक चारागाह बना रखने छथि। आंकडा पर गौर करि त 1970 स ल कए 1980 क बीच बिहार मे शिक्षा लेल सबस बेसी नीतिगत फैसला लेल गेल। एहि दौरान राज्य मे आठ टा सरकार बनल आ सात टा राज्यपाल बदलल गेल। चारि बेर राजभवन स सत्ता क केंद्र बनल। एहि कालखंड मे केवल पटना विश्वविद्यालय मे 11टा कुलपति नियुक्त कैल गेलाह। कुल मिला कए कियो स्थिर रूप स कतहु नहि काज क सकल। एहि दौरान शिक्षा मे व्याप्त राजनीति आ गुंडाराज कए देख कए जानल मानल शिक्षाविद डॉ वीएस झा एतबा धरि कहला अछि जे बिहार मे महाविद्यालय स्थापित करब एकटा लाभप्रद धंधा अछि बशर्ते संस्थापक राजनैतिक बॉस हुए या जनता क नज़र मे ओकर छवि एकटा दबंग क रहए।
बिहार मे वर्तमान शिक्षा : 25 हजार करोड स बेसी जा रहल दोसर राज्य
वर्तमान शिक्षा क अगर गप करि त उच्च शिक्षा लेल बिहार भारत मे एकटा एहन राज्यक रूप मे जानल जाइत अछि जाहि ठामक विद्यार्थी पर बाहरी राज्यक गैर सरकारी संस्थान अपन गिद्ध दृष्टि जमौने रहैत अछि। एकटा अध्यन मे इ दावा कैल गेल अछि जे सब साल बिहार स लगभग 25 हजार करोड टका बाहर जा रहल अछि। अध्ययन क मुताबिक उच्च शिक्षा लेल प्रतिवर्ष एक लाख छात्र बिहार स बाहर जाइत छथि। महाराष्ट्र, राजस्थान आ कर्नाटक सन राज्यक आर्थिक मजबूती मे बिहार स गैल टका एकटा महत्वपूर्ण हिस्सा बनि चुकल अछि। इ स्थिति तखन अछि जखन भारत क दसटा प्राचीन विश्वविद्यालय मे स तीनटा बिहार मे खंडहर बनल अछि। अध्ययन क अनुसार रहब, खाइब, पहिब आ अन्य मूलभूत सुविधा पर आन राज्य मे भ रहल खर्च कए छोडि दी त प्रति छात्र 70,000 टका सालाना ( जे कि किछु राज्य क इंजीनियरिंग मे प्रवेश लेल सरकारी फीस अछि) क हिसाब स 700 करोड़ होइत अछि (ज्ञात हुए जे एकर अलावा संस्थान डोनेशन क नाम पर सेहो काफी चंदा वसूल लैत अछि) बिहार स बाहर चल जाइत अछि। एकर अलावा प्रवेश दियेबाक नाम पर शिक्षा क दलाल क उगाही अलग अछि। बिहार स किछु एतबे राशि कोचिंग, गैर सरकारी संस्थान आ पब्लिक स्कूल क लेल सेहो बाहर जा रहल अछि। ओना आंकडा बता रहल अछि जे एखन धरि एि कोचिंग संस्थान मे ( एकाध कए छोडि दी त) कोनो छात्र राष्ट्रिय या अंतरराष्ट्रीय स्तर पर कोनो प्रतियोगिता मे अव्वल नहि आबि सकलाह अछि। सरकारी संस्थान क अगर गप करि त एहि मे स ज्यादातर भगवान् भरोसे अछि। किछु मे त व्यवस्था नहि त किछु मे शिक्षक नहि। राज्य क कईटा कॉलेज मे चलि रहल बीसीए पाठ्यक्रम लेल कंप्यूटर विभाग क अपन लैब तक नहि अछि। कईटा विभाग मे लैब अछि मुदा ओ बस नाम लेबा लेल, ओहि मे कोनो सामान नहि अछि। किछु एहने हाल पुस्तकालय सबहक अछि। बिहार क सब विश्वविद्यालय कए अपन पुस्तकालय रहबाक गौरव त अछि मुदा ओकर हालत बद स बदतर भ चुकल अछि। हवादार कोठली क त गप छोडू धुल धूसरित आलमारी सब स पुस्तक निकालबाक प्रयास करब कठिन अछि। कईटा किताब फाटल अछि त कईटा पढबा योग्य नहि रहल। नव किताब क खरीद क त गप जुनि करू। किछु सोधार्थी आ दान क फलस्वरूप किछु पुसतक नव भेट सकैत अछि। उच्च शिक्षा क प्रसारक हालत इ अछि जे मिथिला विश्वविद्यालय क बंटवारा भेलाक बावजूद आलम इ अछि जे मधेपुरा जिले मे स्थापित बी.एन. मंडल यूनिवर्सिटी असगर पाँचटा जिला कए बोझ उठेने अछि।
एक दिस देश क तकनिकी आओर उच्च शिक्षा क हजारटा संस्थान मे ओम्बुड्समैन क नियुक्ति हेबाक केंद्रीय मानव संसाधन विकास मंत्री क घोषणा एखन मूर्त रूप नहि ल सकल अछि। जे शिकायत क निपटारा आ भ्रष्टाचार कए रोकबा मे मदद करत आ दोसर दिस केंद्रीय विश्वविद्यालय आ आईआईटी कए ल कए ओ राजनीति सेहो क रहल छथि जाहि कारण स एहि मे देरी भ रहल अछि जे चिंता क विषय अछि। एहन में केंद्र आ राज्य सरकार कए बिहार मे शिक्षा पर ध्यान देबाक चाही वर्ना बिहार मे विकास क रफ़्तार जाहि तेजी स बढि रहल अछि ताहि स कदमताल अगर शिक्षा क विकास नहि करत त इ विकास कखनो औंधे मुँह खसि सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
नई दिल्ली। दिल्लीक राजनीति मे धीरे-धीरे मैथिलक संख्या बढल जा रहल अछि। हाल मे भेल नगर निगम चुनाव मे आधा दर्जन स बेसी मैथिल चुनाव जीत गेलथि अछि। एहि प्रकार स देखल जाए त दिल्ली क राजनीति मे एकटा सांसद आ एकटा विधायक क संगहि करीब आधा दर्जन निगम पार्षद मिथिलाक छथि। प्राप्त आंकडाक अनुसार हाल मे भेल निगम पार्षद कचुनाव मे बिहारी मूलक करीब 25टा उम्मीदवार जीत हासिल केलथि अछि जाहि मे आधा दर्जन स बेसी मैथिल छथि। चुनाव जीतनिहार मैथिल मे सबस रोचक मुकाबला बेगूसराय मूलक सतेंद्र सिंह राणा क रहल ओ चुनाव जीत गेलाह मुदा हुनक जमानत जब्त भ गेल। दरअसल ओहि बार्ड मे एतबा उम्मीदवार छल जे जमानत बचेबा लेल न्यूनतम वोट जीतल उम्मीदवार कए सेहो नहि भेट सकल। ओना त पूरा दिल्ली मे बिहारी क वोट निर्णायक रहल मुदा किछु ठाम बिहारी आ मैथिल उम्मीदवार निर्दलीय रूप मे सेहो जीत हासिल क लेलथि। ओना देखल जाए त दिल्ली स मैथिल पहिल बेर एतबा संख्या मे चुनाव मे जीत दर्ज केलथि अछि। निगम चुनावक बाद जे कांकडा सामने आयल अछि ओकर अनुसार स कुवर सिंह नगर स पंकज कुमार सिंह, सीमापुरी स सरोज झा, संगम विहार स कल्पना झा, नगडीह स सतेंद्र सिंह राणा, पूर्वी दिल्ली स अन्नपूर्णा मिश्र, डाबडी स तिलोत्तमा चौधरी आ सीतापुरी स बिमला मिश्र चुनाव जीत एमसीडी मे पहुंच गेलथि अछि। इ आंकडा और बेसी भ सकैत अछि, किया कि बहुत रास उम्मीदवार सतेंद्र सिंह राणा जेकां अपन उपनाम बदलि लेने छथि जाहि स हुनक मूल राज्यक पता नहि चलि पाबि रहल अछि। मुदा बदलैत बिहारक इ सबस पैघ सबूत कहल जा सकैत अछि जे सतेंद्र सिंह राणा सन लोक लग अपन उपनाम बदलबाक मजबूरी आब खत्म भ चुकल अछि आ ओ अपना कए मैथिल आ बिहारी मूल कए कहबा लेल आब नहि लजा रहल छथि। उम्मीद कैल जाए अगिला दू साल मे प्रस्तावित विधानसभा आ लोकसभा मे सेहो मैथिल केवल निर्णायक वोटर नहि रहत बल्कि किछु संख्या मे उम्मीदवार सेहो रहत आ पहिने स बेसी संख्या मे जीत हासिल सेहो करत।
3 Comments
-
ATI SUNDAR LAGAL AHANK SAMAD,, DHANYVADAK PATRA CHHI,
-
एकटा नीक समाज।विजयी उम्मीदवारकेँ शुभकामना।
-
जीतल उम्मीदवारकेँ शुभकामना।
दिल्लीमे मैथिलक जितबासँ मिथिला राज्य सबल होएत।